Islam tegah seleweng, monopoli barangan: Khutbah

BANGI, 7 Muharram 1444H, Jumaat – Islam menegah perbuatan menyeleweng dan memonopoli barangan (al-ihtikar) kerana mampu mengundang pelbagai perkara negatif serta perasaan ketidaktenteraman dalam masyarakat.

Apatah lagi, ajaran Islam sangat mengambil berat terhadap kebajikan masyarakat dan tegas dalam hal penipuan serta penyelewengan.

Justeru, khutbah Jumaat hari ini menegaskan bahawa pengharaman ihtikar bertepatan kaedah fiqh dan penjagaan terhadap Maqasid al-Syariah iaitu menjaga harta.

“Perkara ini dapat dilihat dengan jelas melalui peringatan yang diberikan oleh Allah SWT terhadap orang-orang yang menipu dan melakukan perkara khianat demi kepentingan diri sendiri.

“Akibat daripada penyelewengan dan penyeludupan ini, negara telah mengalami kerugian jutaan ringgit dan paling menyedihkan apabila hak orang miskin yang sepatutnya mendapat subsidi dari kerajaan telah dinafikan oleh mereka yang tidak bertanggungjawab,” kata khutbah.

Khutbah Jabatan Kemajuan Islam Malaysia (Jakim) itu berkata, Islam sangat menitikberatkan soal keadilan dengan mengharamkan segala bentuk penindasan, pengkhianatan, penipuan dan penyelewengan dalam perniagaan yang boleh menzalimi serta merugikan pihak lain.

“Imam al-Kasani berpendapat bahawa pengharaman ihtikar dilihat dari sudut kemudaratan yang boleh berlaku kepada masyarakat umum.

“Tambahan lagi, pengharaman ihtikar ini bertepatan dengan kaedah fiqh iaitu apabila berlaku konflik di antara kemudaratan umum dan khusus, maka kemudaratan umum perlu dielakkan dengan melakukan kemudaratan khusus,” katanya.

Sehubungan itu, khutbah mengingatkan pengguna supaya bijak dalam berbelanja dan menguruskan kewangan ketika menghadapi situasi inflasi ketika ini.

“Oleh itu, Islam sangat menuntut umatnya supaya berbelanja dengan berhemah dan berjimat cermat sebagaimana yang dituntut melalui firman Allah SWT melalui surah al-Furqan ayat 67.

“Dengan adanya satu pengurusan kewangan yang baik dan terancang, maka ia sedikit sebanyak dapat membantu kita dalam mendepani cabaran suasana ekonomi yang tidak menentu dan kos sara hidup yang meningkat,” katanya.


Pembukaan penuh sekolah hanya babitkan PdP sahaja

PUTRAJAYA, 9 Zulkaedah 1441H, Rabu – Pembukaan penuh sekolah secara berperingkat bermula 15 Julai ini adalah terhad kepada aktiviti pengajaran dan pembelajaran (PdP) sahaja.

Menteri Kanan Pendidikan, Dr Radzi Jidin memaklumkan, pelaksanaan aktiviti tambahan atau kokurikulum termasuk sukan atau perhimpunan, tidak dibenarkan buat masa ini.

“Pelajar datang ke sekolah hanya untuk PdP sahaja buat masa ini. Bagi aktiviti lain, perbincangan akan dilakukan dan keputusan akan dimaklumkan dari semasa ke semasa,” katanya seperti dilapor media tempatan.

Katanya, kantin sekolah pula dibenarkan beroperasi namun waktu rehat pelajar perlu dilaksanakan secara berperingkat dan makanan perlu dibungkus terlebih dahulu.

Pelajar bagaimanapun digalakkan membawa makanan sendiri, katanya.

Sementara itu, beliau berkata, pembukaan semula sekolah berasrama dilaksanakan mengikut kapasiti asrama sekolah masing-masing.

“Asrama yang mempunyai kapasiti yang mencukupi setelah mengambil kira penjarakan sosial akan beroperasi seperti biasa.

“Bagi asrama yang mempunyai kapasiti ruang terhad, hanya sebahagian murid sahaja dibenarkan tinggal di asrama.

“Pada peringkat awal kemasukan, murid hanya menggunakan katil bawah sahaja. Namun, selepas tempoh 14 hari, kumpulan murid baharu dibenarkan masuk ke asrama dengan menempatkan murid sedia ada di katil atas manakala murid baharu di katil bawah,” katanya.

Beliau berkata, rutin prosedur itu diteruskan sehingga semua murid dapat tinggal di asrama.

“Untuk asrama yang menggunakan katil dua tingkat, semua murid dijangka dapat kembali ke asrama dalam tempoh 28 hingga 42 hari dari 24 Jun 2020,” tambah Dr Radzi.


Myanmar: Dari krisis politik jadi malapetaka hak asasi manusia

YANGON, 26 Zulkaedah 1442H, Rabu – Sejak insiden rampasan kuasa pada Februari, situasi di Myanmar kini berubah daripada krisis politik kepada pelbagai dimensi malapetaka hak asasi manusia, menurut Pertubuhan Bangsa-Bangsa Bersatu (PBB).

Pesuruhjaya Hak Asasi Manusia PBB, Michelle Bachelet berkata, keadaan itu sekali gus meningkatkan kemungkinan kepada kegagalan negara atau perang saudara yang lebih luas.

“Awalnya ia bermula sebagai rampasan kuasa oleh tentera Myanmar, dan kini berubah menjadi serangan terhadap penduduk awam yang semakin berleluasa dan sistematik,” katanya.

Dalam laporan lisan kepada Majlis Hak Asasi Manusia di Geneva ke atas Myanmar sejak rampasan kuasa pada 1 Februari, Bachelet berkata, hampir 900 orang terbunuh dan 200,000 yang lain terpaksa meninggalkan rumah akibat serangan tentera di kawasan kejiranan serta kampung.

“Krisis ini menambah lagi kesan COVID-19 yang sudah menjadi bencana pada ekonomi yang bergantung pada kiriman wang, industri pakaian dan sektor lain yang terjejas oleh kemelesetan global,” katanya.

Katanya, Program Makanan Dunia menganggarkan lebih daripada enam juta orang sangat memerlukan bantuan makanan dan Program Pembangunan PBB bahawa hampir separuh penduduk menjadi miskin pada awal 2022.

“Kelompongan itu akan membentuk kegiatan ekonomi haram yang paling berbahaya dan memperluaskan aktiviti jenayah,” katanya.

Malah, Bachelet berkata, tindakan mogok di seluruh negara dan pemecatan penjawat awam termasuk pendidik serta kakitangan perubatan telah melumpuhkan banyak perkhidmatan penting di Myanmar.

Sejak 1 Februari, sekurang-kurangnya 240 serangan terhadap kemudahan kesihatan, pegawai perubatan, ambulans dan pesakit sehingga melumpuhkan ujian, rawatan serta vaksinasi COVID-19 di negara itu.-   Agensi


PDRM diberi masa sebulan cari ‘orang penting’ sindiket judi

KUALA LUMPUR, 17 Muharram 1442H, Sabtu – Anggota Polis Diraja Malaysia (PDRM) diberi masa sebulan untuk menyiasat dalang sindiket perjudian haram yang didakwa terdiri dalam kalangan ‘orang penting’.

Ini selepas terdapat dakwaan dibuat oleh orang awam bahawa, sindiket berkenaan di belakangi oleh anak menteri, selain mereka bergelar Tan Sri atau Datuk.

Sehubungan itu, Ketua Polis Negara, Tan Sri Abdul Hamid Bador memberi tempoh berkenaan untuk anak buahnya mencari kebenaran.

“Bekas Ketua Polis Negara, Tan Sri Musa Hassan juga pernah membuat pendedahan. Memang ada khabar angin bahawa orang penting termasuk ahli politik yang melindungi aktiviti judi haram.

“Saya tidak mahu mendengar khabar angin, tetapi mahu melihat kebenaran.

“Oleh itu, saya telah memberi arahan untuk melakukan siasatan dalam tempoh sebulan bagi menahan dalang yang ada, tidak kira mereka itu orang penting atau ahli politik,” katanya seperti dipetik China Press.

Beliau menegaskan, pihaknya akan menangkap kesemua mereka yang didapati bersama sama ada ‘ikan kecil’ atau ‘ikan besar’.

Katanya lagi, polis akan menggunakan Akta Pencegahan Jenayah atau POCA untuk mengambil tindakan ke atas sindiket perjudian.

Dalam perkembangan lain, Abdul Hamid membidas polis Hong Kong dan Macau kerana tidak berlaku adil terhadap polis Malaysia dalam soal penahanan Jho Low yang dikaitkan dengan kes 1Malaysia Development Berhad (1MDB).

Katanya, walaupun wakil telah dihantar ke Beijing, Hong Kong dan Macau, tetapi usaha membawa pulang Jho Low masih tidak berjaya.


Lelaki balik umrah kes pertama Omicron di Sabah

KOTA KINABALU, 2 Jamadilakhir 1443H, Rabu – Seorang lelaki tempatan yang tiba di negara ini pada 19 Disember lepas selepas menunaikan umrah, merupakan kes positif pertama COVID-19 varian Omicron dikesan di Sabah, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata lelaki berkenaan bersama isterinya menunaikan umrah pada 9 Disember hingga 18 Disember lepas dan kembali ke Malaysia pada 19 Disember melalui Lapangan Terbang Antarabangsa Kuala Lumpur (KLIA).

Beliau berkata pesakit bersama isterinya itu tiba di Tawau pada 20 Disember dan diarah menjalani kuarantin di rumah, namun keputusan ujian penjujukan genom keseluruhan pada 4 Januari lepas menunjukkan lelaki tersebut positif varian Omicron.

“Semasa disahkan positif COVID-19, suami pada Kategori 2 manakala isterinya Kategori 1. Mereka berdua telah selesai menjalani kuarantin pada 1 Januari lepas dan telah pulih daripada jangkitan virus COVID-19.

“Isteri pesakit yang juga sedang menjalani kuarantin pada masa yang sama dengan suami, dikesan positif COVID-19 pada 24 Disember, namun penjujukan genom keseluruhan untuk isterinya masih dalam ujian,” katanya menerusi kenyataan di sini, hari ini.

Beliau berkata suami isteri itu telah melengkapkan suntikan vaksin COVID-19 pada Jun tahun lepas dan pada masa ini kedua-duanya dalam keadaan sihat.

Mengulas kes COVID-19 di Sabah, Masidi berkata kes direkodkan hari ini meningkat kepada 280 kes berbanding 258 kes semalam. – Bernama


ETS tambahan sempena PRN, cuti sekolah

BANGI, 17 Muharram 1444H, Jumaat – Keretapi Tanah Melayu Berhad (KTMB) akan menyediakan dua perkhidmatan tambahan tren elektrik (ETS) sempena Pilihan Raya Negeri (PRN) dan cuti sekolah, bagi laluan Padang Besar-KL Sentral-Padang Besar.

Tren-tren tambahan ini akan beroperasi selama tiga hari bermula 11 Ogos sehingga 13 Ogos untuk PRN dan 10 hari bermula 25 Ogos sehingga 3 September bagi musim cuti sekolah.

KTMB dalam kenyataan hari ini berkata, sebanyak 26 perkhidmatan tambahan ditawarkan untuk tempoh berkenaan.

“Ini menjadikan jumlah keseluruhan perkhidmatan ETS yang akan beroperasi dalam tempoh tersebut adalah sebanyak 34 trip sehari, berbanding pada hari biasa iaitu 32 trip sehari.

“Tiket tren tambahan akan mula dijual pada 5 Ogos 2023 (Sabtu) pada jam 10 pagi,” katanya.

KTMB berkata, tren tambahan ini menawarkan sebanyak 630 tiket sehari menjadikan jumlah keseluruhan tiket sebanyak 8,190, termasuk koc kelas perniagaan.

“Setakat hari ini, tiket perkhidmatan ETS sedia ada telah 68 peratus habis dijual.

“Seperti Pilihan Raya Umum Ke-15  yang lepas, peningkatan jumlah pengguna yang menggunakan perkhidmatan KTMB untuk pulang mengundi sangat menggalakkan,” katanya.

Oleh itu, KTMB berkata, bagi memudahkan orang ramai untuk pulang ke kampung halaman, pihaknya sekali lagi menawarkan tren ETS tambahan terutamanya mereka yang akan mengundi di negeri Pulau Pinang dan Kedah.

“Sempena cuti sekolah yang akan datang ini, orang ramai boleh mengambil peluang untuk membawa seisi keluarga untuk melancong menggunakan perkhidmatan ETS.

“Para pengguna disarankan membuat pembelian tiket melalui aplikasi KTMB Mobile (KITS) sedia ada yang boleh dimuat turun melalui PlayStore bagi pengguna Android dan AppStore bagi pengguna iOs Iphone atau membuat pembelian menerusi laman sesawang KTMB,” katanya.

Sebarang pertanyaan lanjut dan berkaitan promosi terkini, boleh menghubung Pusat Panggilan KTMB di 03-22671200 atau layari media sosial rasmi KTMB.


Korban hutan terbakar di Algeria kini 37 orang

ALGIERS, 21 Muharam 1444H, Jumaat – Angka kematian akibat kebakaran hutan di Algeria meningkat kepada 37 orang.

Memetik Direktorat Perlindungan Awam Algeria, TV Ennahar melaporkan, jumlah yang cedera juga meningkat kepada 183 orang.

Kebakaran hutan marak di kawasan pergunungan dan ramai mangsa adalah dari wilayah Al Taref dan Setif, di bahagian timur negara yang terbesar di Afrika.

Menurut pegawai, kebanyakan kebakaran hutan telah dipadamkan manakala sebahagiannya terkawal.

Bagaimanapun bomba dan helikopter masih memantau wilayah berkenaan.

Setahun yang lalu, sekurang-kurangnya 65 terbunuh akibat kebakaran hutan di wilayah Kabylie. – Agensi


Sultan Ibrahim murka pemburuan haram berleluasa di Johor

JOHOR BAHRU, 19 Zulhijjah 1441H, Ahad – Sultan Johor Sultan Ibrahim Sultan Iskandar murka kerana aktiviti pemburuan haram masih berlaku di beberapa kawasan hutan di negeri itu dengan yang terbaharu dipercayai malam tadi.

Baginda yang turut menzahirkan kekecewaan kerana tiada tindakan diambil sekalipun pernah beberapa kali membangkitkan tentang isu pemburuan haram itu sebelum ini, mahu pihak berkenaan menyiasat kejadian tersebut.

“Bagaimana perkara ini boleh berlaku? Saya mahu Jabatan Perlindungan Hidupan Liar dan Taman Negara (Perhilitan) serta polis segera menjalankan siasatan dan sediakan satu laporan penuh berhubung kejadian malam tadi.

“Kesemua pemburu ini dipercayai memiliki senjata berupa senapang patah buatan sendiri,” titah baginda dalam satu kenyataan yang dimuat naik dalam laman Facebook rasmi baginda hari ini.

Sultan Ibrahim bertitah baginda menerima maklumat berserta gambar mengenai aktiviti pemburuan haram berskala besar itu dan mahu dalang di sebalik kegiatan berkenaan serta mereka yang terlibat diheret ke muka pengadilan.

“Berdasarkan maklumat awal, antara lokasi pemburuan haram ialah di Endau-Rompin, Mersing dan Kahang. Haiwan yang diburu secara besar-besaran termasuk kancil dan landak yang disyaki dijual untuk tujuan perubatan tradisional,” titah Sultan Ibrahim.

Baginda juga mahu siasatan dijalankan untuk mengenal pasti jika terdapat penglibatan “orang dalam” daripada Perhilitan dan polis yang membantu kegiatan haram itu.

“Saya mahu polis menjalankan audit mengenai pemilikan lesen senjata api di Johor termasuk individu, syarikat serta pemilikan perladangan. Mengapa ramai sangat memiliki senapang patah? Sudah tentu ia untuk memburu,” titah baginda.

Titah Sultan Ibrahim, aktiviti pemburuan tidak dibenarkan di negeri itu kecuali untuk mengawal binatang liar di ladang atau kawasan pertanian. – Bernama


Patuhi SOP, elak kluster ibadah Aidiladha: Menteri Agama

KUALA NERUS, 9 Zulhijjah 1441H, Khamis  – Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri hari ini mengingatkan orang ramai supaya mematuhi prosedur operasi standard (SOP) yang ditetapkan kerajaan bagi mengelak wujudnya kluster ibadah berkaitan Aidiladha.

Beliau berkata, kerajaan tidak mahu berlakunya penularan COVID-19 disebabkan ketidakpatuhan rakyat terhadap SOP sepanjang Aidiladha, yang berisiko mewujudkan sebarang kluster berkaitan ibadah seperti kluster solat atau kluster ibadah korban.

“Kita telah mengeluarkan SOP lengkap ibadah korban yang telah dimuktamadkan dan peraturan yang terperinci itu boleh dilihat melalui laman web, Facebook dan Instagram kementerian.

“Isu ibadah korban ini merupakan satu isu yang menarik untuk dilihat oleh semua pihak khususnya yang beragama Islam….oleh kerana itu, jaga perkara ini (patuhi SOP). Kita tidak mahu ada kluster berkaitan ibadah berlaku lagi,” katanya.

Beliau berkata demikian kepada pemberita selepas merasmikan program Yayasan Dakwah Islamiah Malaysia (YADIM) Peduli: Cuci Cuci dan Musa’adah Pasca COVID-19 Terengganu di Kolej Universiti Darul Quran Islamiyyah Kubang Lembik, di sini, hari ini.

Ditanya sama ada kementerian akan mengetatkan semula SOP di masjid berikutan peningkatan kes COVID-19 dalam negara sejak akhir-akhir ini, beliau berkata, perkara itu akan dibuat mengikut penilaian semasa. -Bernama


Parti Melayu masih belum berubah, saling tikam-menikam

BANGI, 30 Safar 1443H, Khamis – Dakwaan Datuk Seri Idris Haron bahawa terdapat pemimpin UMNO di Melaka membolot projek ekonomi dan menipu kerajaan Persekutuan berkaitan royalti pasir, membukti parti Melayu sedia ada masih belum berubah malah saling tikam-menikam sesama sendiri.

Demikian kata Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari.

Beliau menjelaskan, bukan niatnya untuk menyentuh isu politik namun hampir setiap masa berita berkaitan pergolakan politik akan menyebabkan rakyat jemu.

“Bukan mahu mengajak rakyat bergelumang dengan kepartian tetapi inilah tiba masa umat Islam perlu berubah dan mencari alternatif dalam memilih pemimpin setempat,” katanya menerusi hantaran di Facebook, hari ini.

Pendedahan dan pengakuan serta tindakan ahli politik menarik kepercayaan kepada ketua pemimpin masing-masing merupakan pengajaran kepada rakyat untuk memilih pemimpin yang berwibawa pada masa hadapan.

“Masihkah kita ingat, PRU15 adalah masa untuk lakukan perubahan secara total.

“Semestinya salah satu sifat pemimpin berwibawa adalah seorang yang berprinsip, tidak malu nyatakan menyokong BMF secara terbuka, tidak gentar menolak pengiktirafan UEC, tidak gentar menegakkan sekolah kebangsaan dan tidak takut menolak sekolah haram vernakular serta berani mempertahankan tanah rizab Melayu.

“Ini adalah sebahagian agenda penting. Anda pilih, anda putuskan dan anda tegaskan,” katanya.

Terdahulu, Idris yang merupakan bekas Ahli Dewan Undangan Negeri (ADUN) Sungai Udang mendedahkan, beliau terpaksa menarik sokongan terhadap kerajaan negeri Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.


Semua surat rasmi wajib guna bahasa Melayu

CYBERJAYA, 10 Rabiulakhir 1445H, Rabu – Semua surat rasmi yang dihantar kepada kerajaan diwajibkan menggunakan Bahasa Kebangsaan iaitu bahasa Melayu.

Memberi peringatan, Perdana Menteri, Datuk Seri Anwar Ibrahim berkata, sesiapa sahaja menulis selain daripada bahasa Melayu, maka surat yang dihantar akan dipulangkan semula.

Beliau membuat arahan tersebut kepada semua pihak terutama dalam kalangan syarikat tempatan atau institusi pengajian tinggi untuk mengutamakan Bahasa Kebangsaan.

“Saya ingin peringatkan hal ini dalam kalangan syarikat tempatan dan universiti tempatan supaya arahannya siapa sahaja menulis selain bahasa kebangsaan surat itu akan dipulangkan. Ini tidak akan menjadikan kita sempit.

“Saya tidak meremehkan (bahasa Inggeris) tetapi perlu mengakar di bumi berhubung pemerkasaan budaya dari sudut bahasa, sastera sesuatu yang integral dalam pembinaan bangsa.

“Jangan cuba remehkan, arahan jelas bahawa tidak akan melayani sebarang surat yang disampaikan oleh rakyat, syarikat tempatan dalam bahasa selain bahasa kebangsaan,” katanya.

Beliau berkata demikian berucap pada majlis perasmian Karnival Bahasa Kebangsaan dan Dekad Membaca Kebangsaan 2023 di Universiti Multimedia, hari ini.

Katanya, kadangkala wujud kekeliruan penggunaan bahasa dalam soal hubungan perdagangan antarabangsa yang lebih menggunakan bahasa Inggeris.

Tetapi sering dilupakan sikap masing-masing dilihat terpesong apabila didapati ada beberapa agensi awam dan swasta seringkali cuba meninggalkan asas Perlembagaan menggunakan bahasa kebangsaan dalam perhubungan dengan jabatan kerajaan, katanya.


KPDNHEP patahkan cubaan seludup 17,000 kg minyak masak

KOTA BHARU, 1 Muharam 1443H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menggagalkan cubaan menyeludup keluar 17,000 kilogram (kg) minyak masak paket bersubsidi ke negara jiran, selepas menahan sebuah lori di sebuah stor di Kampung Belukar, Pasir Mas, dekat sini, semalam.

Timbalan Pengarah Penguatkuasa (Operasi) KPDNHEP Putrajaya, Shamsul Nizam Khalil berkata, rampasan dilakukan pihaknya bersama Pasukan Marin Wilayah 3 Pengkalan Kubor dan Batalion 8 Pasukan Gerakan Am menerusi serbuan yang dilakukan pada 12.30 tengah hari.

Beliau berkata, operasi itu dilaksanakan hasil daripada maklumat risikan daripada Seksyen Perisikan KPDNHEP Putrajaya ke atas sebuah premis pemborong dan pembungkus minyak masak di Melaka.

“Pasukan telah mengenal pasti sebuah lori yang mencurigakan dan disyaki digunakan oleh sindiket untuk mengangkut minyak masak bagi tujuan menjalankan aktiviti penyelewengan minyak masak bersubsidi. Hasil maklumat mendapati lori berkenaan digunakan untuk mengangkut minyak masak ke Kelantan.

“Pemeriksaan oleh pasukan serbuan telah menemukan 17,000 kg minyak masak paket bersubsidi satu kilogram berada di dalam lori dan sejumlahnya telah dipindahkan ke dalam stor tersebut.

“Hasil siasatan awal, stor tersebut disyaki digunakan sebagai tempat penyimpanan dan transit sebelum pihak sindiket menjalankan aktiviti penyeludupan ke negara jiran,” katanya dalam satu kenyataan, di sini hari ini.

Shamsul Nizam berkata, modus operandi sindiket ini adalah mendapatkan bekalan minyak masak bersubsidi daripada syarikat pembekal di Melaka dan sekitar Lembah Klang dengan menggunakan lesen daripada syarikat lain.

“Berdasarkan dokumen yang dijumpai, minyak masak ini sepatutnya dihantar ke sebuah pemborong di Melaka namun didapati ia telah diseleweng dan dibawa masuk ke Kelantan dan dipercayai untuk tujuan penyeludupan ke negara jiran,” katanya.

Beliau berkata selain rampasan minyak, anggotanya turut menahan dua lelaki yang dikenal pasti pemandu dan kelindan lori tersebut bagi membantu siasatan.

“Siasatan lanjut akan diteruskan untuk mengenal pasti pemilik premis dan suspek utama yang terlibat dalam kes ini. Kes disiasat mengikut Seksyen 21 Akta Kawalan Bekalan 1961, Seksyen 20 (1) Akta Kawalan Bekalan 1961 dan Peraturan 9 (2) Peraturan-Peraturan Kawalan Bekalan 1974,” katanya. – Bernama


Vaksin dos ke-3: Dapat elak tragedi katil hospital penuh berulang

Oleh Zuhayati Yazid

BANGI, 13 Safar 1443H, Isnin – Pemberian dos ketiga vaksin COVID-19 lihat sebagai usaha kerajaan menjimatkan kos rawatan pesakit terutama di hospital yang sememangnya tinggi.

Ahli Jawatankuasa (AJK) Pengamal Perubatan dan Kesihatan Muslim Malaysia (I-Medik), Dr Ihsanuddin Abbas menjelaskan, pemberian dos ketiga sebagai ‘booster’ perlu supaya tragedi katil hospital penuh dapat dielakkan.

Selain itu, katanya, meningkatkan kecekapan pihak hospital dalam memberikan rawatan terbaik kepada pesakit.

“Kita tidak mahu keadaan sama yang pernah kita lalui sebelum ini berulang lagi, apabila hospital menjadi tumpuan seperti dahulu dengan keadaan pesakit ramai dan kritikal, semua itu memerlukan kos yang tinggi terutama melibatkan wad di Unit Rawatan Rapi (ICU).

“Jadi pemberian ini dilihat dapat mencegah jangkitan selain menjimatkan kos yang tinggi di hospital selain dapat kawal keadaan dengan lebih tenang dan adil,” katanya kepada Ismaweb.net, hari ini.

Terdahulu, Perdana Menteri, Datuk Seri Ismail Sabri Yaakob berkata, kerajaan sedia melaksanakan pemberian dos ketiga vaksin sebagai usaha meningkatkan perlindungan kepada golongan rentan daripada risiko jangkitan COVID-19.

Mengulas lanjut, Dr Ihsanuddin menegaskan, pemberian dos ketiga dapat mengurangkan risiko memandangkan kajian menunjukkan imuniti penerima suntikan COVID-19 fasa pertama yang melebihi enam bulan sudah tidak berkesan lagi selepas beberapa tempoh tertentu.

“Mereka ini perlu diberi keutamaan memandangan golongan fasa pertama yang terima suntikan terdiri daripada petugas barisan hadapan yang sememangnya terdedah dengan risiko COVID-19,” ujarnya.

Selain itu, beliau turut menegaskan, pemberian suntikan itu dilihat sebagai persediaan negara menuju fasa endemik, bulan depan.

“Saya melihat secara positif dan wajar memandangkan keadaan hari ini masih tidak stabil dengan kewujudan pelbagai varian yang masih banyak.

“Walaupun disediakan dengan peraturan dan prosedur operasi standard (SOP) yang ditetapkan namun kita tetap bimbang terutama golongan berisiko,” katanya.


Proksi? Apa hubungan Naib Presiden MCA dengan Parti Komunis China?

BANGI, 23 Zulkaedah 1442H, Ahad – Keterbukaan Naib Presiden MCA, Datuk Tan Teik Cheng mengucapkan tahniah sempena ulang tahun ke-100 penubuhan Parti Komunis China menimbulkan pelbagai persoalan.

Pengerusi Pertubuhan-Pertubuhan Pembela Malaysia (PEMBELA), Haji Aminuddin Yahaya menyifatkan tindakan itu seolah-olah ingin membuktikan sesuatu mengenai hubungannya dengan Parti Komunis China kepada rakyat Malaysia secara terbuka.

Walhal, katanya, Teik Cheng mempunyai pilihan untuk mengucapkan tahniah (jika kononnya kerana hubungan diplomatik) dengan hanya mengutus surat, tetapi beliau bertindak sebaliknya.

“Mungkin ada yang berhujah bahawa ianya adalah kerana diplomasi kerajaan Malaysia kepada kerajaan China yang diperintah oleh parti komunis. Jika pun begitu, persoalannya mengapa beliau sahaja yang bersungguh? Kementerian Luar Negeri pun tidak ada ucap.

“Saya bertambah sangsi apabila sebenarnya beliau ini mempunyai beberapa reputasi lampau berkait Parti Komunis China ini yang membuatkan kita terfikir sejenak, apakah hubungan beliau dengan Parti Komunis China?,” soalnya dalam satu kenyataan, hari ini.

Mengulas lanjut, Aminuddin berkata, umum masih mengingati peristiwa awal tahun ini di mana ada beberapa restoran Cina memaparkan karikatur dan perhiasan Parti Komunis China yang telah mencetuskan kemarahan rakyat Malaysia.

Walaupun begitu, Teik Cheng pula berani melawan arus dan menjadi paling lantang mempertahankan tindakan restoran tersebut dengan hujah kononnya boleh menyinggung parti komunis di China.

“Tidak lama sebelum itu juga, media juga ada melaporkan bahawa beliau pernah berbincang dengan Parti Komunis China mengenai cadangan membangunkan kampung baru Cina. Tatkala isu pelancong negara China yang masuk tidak pulang masih belum selesai, maka ini pastinya menimbulkan seribu satu persoalan.

“Untuk pengetahuan anda, kerajaan melantik beliau untuk menerajui Suruhanjaya Pelabuhan Pulau Pinang. Ini menunjukkan beliau ini adalah individu penting dalam kerajaan hari ini, bukan calang-calang,” katanya.

Melihat tindakan pemimpin MCA, Aminuddin mendakwa, hakikatnya ahli politik yang mempunyai ‘ketaatan’ kepada negara China dan Parti Komunis China ada di semua blok politik.

“Maknanya, siapa sahaja yang naik menjadi kerajaan, maka kelompok ini pasti sahaja akan mendapat tempat.

“Persoalan yang lebih besar di sini ialah, apakah keadaan ini adalah satu bentuk campur tangan negara China dalam polisi dan hala tuju negara melalui proksi?

“Ini bukan perkara baru, kerana ianya adalah ‘template’ campur tangan mana-mana kuasa besar dunia di negara-negara kecil,” dakwanya.


780 kes cacar monyet di 27 negara bukan endemik: WHO

GENEVA, 6 Zulkaedah 1443H, Isnin – Pertubuhan Kesihatan Sedunia (WHO) berkata, 780 kes cacar monyet disahkan oleh makmal yang telah dilaporkan kepadanya dari 27 negara bukan endemik, sambil mengekalkan tahap risiko global adalah sederhana.

Agensi kesihatan Pertubuhan Bangsa-Bangsa Bersatu (PBB) itu berkata, angka 780 kes dari 13 Mei hingga Khamis lalu, mungkin dipandang rendah kerana maklumat epidemiologi dan makmal yang terhad.

“Kemungkinan besar negara lain akan mengenal pasti kes dan akan terus merebak virus itu,” katanya.

Beberapa kemasukan ke hospital telah dilaporkan, selain daripada pesakit diasingkan.

WHO menyenaraikan negara bukan endemik yang melaporkan paling banyak kes seperti Britain (207), Sepanyol (156), Portugal (138), Kanada (58) dan Jerman (57).

Selain Eropah dan Amerika Utara, kes juga telah dilaporkan – dalam angka tunggal – di Argentina, Australia, Maghribi dan Emiriah Arab Bersatu.

Satu kes cacar monyet di negara bukan endemik dianggap sebagai wabak.

“Sesetengah negara melaporkan bahawa generasi baharu kes tidak lagi muncul hanya dalam kalangan kenalan diketahui kes yang disahkan sebelum ini, menunjukkan bahawa rantaian penularan terlepas melalui peredaran virus yang tidak dapat dikesan.

“Walaupun risiko semasa terhadap kesihatan manusia dan untuk orang awam kekal rendah, risiko kesihatan awam boleh menjadi tinggi jika virus ini mengeksploitasi peluang untuk mewujudkan dirinya di negara bukan endemik sebagai patogen manusia yang meluas,” katanya dalam kemas kini wabak penyakit.

WHO menilai risiko di peringkat global sebagai sederhana memandangkan ini adalah kali pertama banyak kes dan kelompok cacar monyet dilaporkan secara serentak di negara bukan endemik dan endemik. – Agensi


Cabar pihak berkuasa, adakah perosak negara atasi undang-undang?

BANGI, 6 Zulhijjah 1442H, Jumaat – Semakin banyak persoalan timbul mengenai tindakan pihak tertentu yang seolah-olah mencabar kerajaan dan undang-undang susulan pelaksanaan Perintah Kawalan Pergerakan (PKP).

Biarpun begitu, bagi Ketua Perhubungan Ikatan Muslimin Malaysia (ISMA) Kelantan, Ustaz Sharipudin Abdul Kadir perkara itu bukan sesuatu yang pelik, kerana sebelum ini juga banyak kes mencabar undang-undang negara oleh individu atau organisasi.

Antaranya pusat judi haram dan kelab hiburan terutama di ibu kota serta kilang tidak berlesen yang beroperasi selain pencerobohan tanah secara haram.

Katanya lagi, pelanggaran terkini ialah banyak kilang masih beroperasi walaupun arahan Majlis Keselamatan Negara (MKN) supaya tutup kerana PKP bagi menyekat rantaian pandemik COVID-19.

“Mungkin beberapa persoalan yang boleh kita kemukakan untuk mencari beberapa jawapan. Siapa individu tersebut, begitu juga siapa pemilik organisasi itu.

“Pusat judi haram siapa pemiliknya. Begitu juga kelab-kelab hiburan, kilang-kilang sama ada kilang haram atau kilang berlesen. Siapa pemilik organisasi itu yang boleh digelar sebagai perosak negara dan masyarakat.

“Kita juga pernah terdengar, mereka berani menjalankan operasi walaupun telah diserbu beberapa kali oleh penguat kuasa undang-undang termasuk Polis Diraja Malaysia (PDRM) dan pihak berkuasa tempatan (PBT). Banyak saman telah dikeluarkan terhadap mereka tetapi masih berani dan keras kepala,” katanya dalam kenyataan, hari ini.

Lantaran itu, Ustaz Sharipudin mempersoalkan sama ada kedudukan pihak tersebut mengatasi undang-undang yang ada atau lebih membimbangkan mereka telah membeli agensi kerajaan yang terlibat dengan penguatkuasaan undang-undang.

“Beberapa persoalan ini perlu dijawab oleh semua yang cintakan negara ini termasuk pemimpin dan rakyat jelata.

“Rakyat amat bimbang jika ungkapan ini betul-betul menjadi kenyataan yang benar,” katanya.


Krisis air: Warganet luah rasa kecewa, geram

KUALA LUMPUR, 17 Muharram 1442H, Sabtu – Warganet membanjiri media sosial semalam dengan luahan rasa kecewa dan geram berikutan masalah gangguan bekalan air tidak berjadual sejak Khamis yang menjejaskan 1.2 juta pengguna di 1,292 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.

Ramai yang mempersoalkan mengapa masalah ini berulang dari tahun ke tahun dan memohon pihak berkaitan agar menangani isu ini dengan bertanggungjawab, malah ada juga yang tidak dapat menahan diri daripada meninggalkan komen berbaur sindiran berhubung perkara itu.

Seorang pengguna Facebook, Amri Karim cuba memberikan fakta sebenar kepada pihak berkuasa mengenai jumlah kompaun yang dikenakan sebanyak RM60,000 ke atas sebuah kilang yang didakwa dalang di sebalik pencemaran air itu, adalah tidak berbaloi.

“Denda RM60,000, yang kena 1.2 juta pengguna. Kalau RM60,000 itu bagi kepada 1.2 juta orang, dapatlah seorang lima sen,” katanya.

Berdasarkan siasatan Lembaga Urus Air Selangor (LUAS), Jabatan Alam Sekitar (JAS) dan Pengurusan Air Selangor Sdn Bhd, didapati bahawa kilang di Rawang yang melakukan pembaikan dan penyelenggaraan mesin berat itu menjadi punca pencemaran bau di Sungai Selangor.

Malah, ini bukan kali pertama kilang itu menyebabkan pencemaran bau di sungai kerana kompaun RM60,000 itu dikenakan terhadap kilang terbabit pada Mac lepas, semasa fasa pertama pelaksanaan Perintah Kawalan Pergerakan (PKP).

Seorang lagi pengguna, Fei Meng berkata dia terfikir untuk menyaman pihak berkuasa yang bertanggungjawab terhadap isu ini dengan menyatakan: “Bolehkah kita saman Air Selangor, LUAS, SPAN (Suruhanjaya Perkhidmatan Air Negara) dan kerajaan kerana ketidakcekapan dan gagal melaksanakan tugas untuk menjamin dan melindungi sumber air yang merupakan elemen paling penting bagi kehidupan”.

Bagi Jynna Ong, pelaku terhadap masalah ini perlu bertanggungjawab dan dihukum berat sekiranya didapati bersalah.

“Dalang di sebalik masalah ini harus bertanggungjawab sepenuhnya kerana menyebabkan kesengsaraan, kesusahan dan keseksaan kepada 1.2 juta penduduk Lembah Klang atau lebih!” katanya.

Sementara itu, Ajay Dev menggesa Air Selangor untuk memandang serius perkara ini dan memikirkan bagaimana rakyat perlu menanggung masalah ini yang sering berlaku.

Heeran Kaur dari Petaling Jaya pula memuat naik petisyen untuk mengklasifikasi pelakunya sebagai pengganas kesihatan dan alam sekitar.

Air Selangor dalam kenyataan hari ini memaklumkan Loji Rawatan Air (LRA) Sungai Selangor Fasa 1, 2, 3 dan Rantau Panjang telah mula beroperasi semula secara berperingkat pada pukul 10.30 malam tadi dan mengambil masa kira-kira 10 jam untuk aktiviti mencuci dan mengepam sebelum dapat beroperasi sepenuhnya. – Bernama


Imigresen beri jaminan selesai isu perbaharui pasport di Singapura

KUALA LUMPUR, 6 Syaaban 1442H, Sabtu – Jabatan Imigresen memberi jaminan akan menyelesaikan isu kesesakan di Suruhanjaya Tinggi Malaysia (STM) di Singapura, susulan kesukaran memperbaharui Pasport Malaysia Antarabangsa (PMA) di negara itu.

Ketua Pengarah Imigresen, Datuk Khairul Dzaimee Daud berkata, pihaknya dengan kerjasama Jabatan Kastam Diraja Malaysia akan menempatkan lapan pegawai di STM bermula minggu hadapan bagi membantu melancarkan proses dokumentasi pasport di republik itu.

“Sekarang kita ada lima petugas di sana dan akan datang lapan pegawai Kastam turut membantu…tindakan sedang diambil,” katanya ringkas kepada pemberita selepas menyertai Op Penguatkuasaan Imigresen  di Jalan Imbi, awal pagi ini.

Turut sama dalam operasi tersebut Timbalan Menteri Dalam  Negeri Datuk Seri Ismail Mohamed Said.

Beliau turut mengakui isu tersebut berlarutan sejak Oktober tahun lepas dan tindakan sedang dilaksanakan bagi mengatasi masalah itu.

Khairul Dzaimee berkata, kesesakan di STM sejak dua hari lepas berpunca daripada gangguan sistem serta kerosakan pada satu daripada dua mesin pencetak pasport selain pemohon yang datang secara terus (walk-in) tanpa membuat janji temu

“Kita sudah nasihatkan mereka (rakyat Malaysia di Singapura) untuk membuat permohonan secara dalam talian tetapi mereka tetap datang (walk-in). Kita beri keutamaan kepada yang perlu perbaharui pasport untuk permit kerja kerana mereka tidak boleh keluar (rentas negara).

“Bagi mereka yang ada masa itu, kita minta mereka mohon secara dalam talian dan permohonan akan diproses di pejabat Imigresen di Johor…dalam masa empat atau lima minggu pasport akan dikeluarkan,” katanya.

Semalam, Khairul Dzaimee dalam kenyataan berkata pihaknya sedang menunggu kelulusan daripada Kementerian Luar Singapura bagi membenarkan kakitangan syarikat Datasonic Berhad memasuki negara itu untuk melakukan kerja-kerja pembaikan bagi melancarkan proses memperbaharui pasport rakyat Malaysia di Singapura.  – Bernama


Kerajaan sedang teliti secara dasar sistem gaji progresif: Rafizi

KUALA LUMPUR, 18 Syawal 1444H, Selasa – Kerajaan sedang meneliti secara dasar sistem gaji progresif di Malaysia serta proses perbincangan dan libat urus mengenainya telah pun bermula dengan pelbagai sektor, kata Menteri Ekonomi, Rafizi Ramli.

Katanya, ini sebahagian daripada dasar yang sedang dikaji Kementerian Ekonomi dan ia selaras dengan sasaran Rancangan Malaysia ke-12 supaya nisbah hasil ekonomi yang diberi kepada pekerja dalam bentuk gaji dan pampasan meningkat daripada paras semasa iaitu sekitar 36 peratus kepada 40 peratus.

“Kita akan bawa perbincangan ini dalam forum kerajaan yang sewajarnya dalam masa yang ditetapkan nanti,” katanya pada sidang media selepas majlis perasmian UK-Malaysia Clean Growth Handbook di sini hari ini.

Beliau berkata, kerajaan ingin memastikan kerangka dasar itu lebih mampan dan dapat dilaksanakan secara positif oleh semua pihak serta manfaatnya bukan hanya kepada pekerja tetapi juga kepada majikan. – Bernama


Lebih banyak negara asing mula buka kedutaan di Afghanistan

KABUL, 15 Rabiulakhir 1443H, Sabtu – Lebih banyak kedutaan asing bakal dibuka di Afghanistan, kata Menteri Luar Negeri Amir Khan Mutaqqi.

Katanya, ini menunjukkan kerajaan baharu yang diterajui Taliban itu mula mendapat pengiktirafan di peringkat antarabangsa.

Beliau berkata antara negara yang akan membuka kedutaan mereka di Afghanistan termasuk Turki, Itali dan terbaharu Jerman yang juga merupakan negara anggota Pertubuhan Perjanjian Atlantik Utara (NATO).

“Kebanyakkan negara misalnya Pakistan, Turkmenistan, Kazakhstan dan Iran sudah mula membuka kedutaan mereka (di sini).

“Sementara Jerman turut disahkan akan membukanya (kedutaan) dalam minggu ini,” katanya kepada Bernama menerusi penterjemah bahasa ketika ditemui di pejabatnya di sini.

Amir Khan berkata pihaknya turut mengalu-alukan Malaysia untuk menimbang bagi membuka kedutaannya di Afghanistan.

Suruhanjaya Tinggi Malaysia di India turut ditauliahkan ke Afghanistan buat masa ini.

Beliau juga memaklumkan bahawa pihaknya memutuskan untuk mengekalkan Dr Moheb Rahman Spinghar sebagai Duta Afghanistan ke Malaysia.

Wartawan Bernama yang kini berada di Kabul, merupakan satu daripada 13 peserta yang menyertai misi bantuan kemanusiaan Pertubuhan Muslim Care Malaysia (MCM) ke bumi Afghanistan sejak negara itu di ambil alih Taliban pada 15 Aug lepas ia setelah menumbangkan kerajaan Mohammad Ashraf Gani, susulan pengunduran tentera Amerika Syarikat dari negara itu selepas 20 tahun mendudukinya.

Setakat ini, kerajaan Malaysia masih mengambil sikap tunggu dan lihat perkembangan sebelum mengiktiraf kerajaan baharu Afghanistan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PDRM lancar Jelajah Op Selamat ke-18, didik pengguna jalan raya

KUALA LUMPUR, 20 Ramadan 1443H, Jumaat – Polis Diraja Malaysia (PDRM) hari ini melancarkan Jelajah Op Selamat ke-18 bersama Petronas sempena Hari Raya Aidilfitri 2022 dan Go-To-Safety-Point (GTSP) untuk mendidik pengguna jalan raya lebih berhemah, cakna mengenai aspek keselamatan agar risiko kemalangan dapat dielakkan.

Pengarah Jabatan Siasatan dan Penguatkuasaan Trafik Bukit Aman Datuk Mat Kassim Karim berkata jelajah tiga hari yang disertai 250 pegawai dan anggota polis serta Petronas bermula hari ini dan melibatkan stesen minyak Petronas di lokasi terpilih mengikut zon di seluruh negeri termasuk di Sabah dan Sarawak.

“Petugas jelajah akan berkonvoi menggunakan pelbagai jenis kenderaan dan tiba di lokasi stesen minyak yang ditetapkan, polis kontinjen dan daerah akan turut serta bersama pasukan ini bagi menjalankan advokasi sambil menyantuni masyarakat mengenai pentingnya mematuhi peraturan demi menjaga keselamatan diri dan keluarga di jalan raya.

“Turut didedahkan peranan (GTSP) kepada orang ramai jika berlaku situasi kecemasan dan tindakan awal sebelum bantuan tiba memandangkan ramai dalam kalangan mereka akan bergerak ke destinasi dan balik ke kampung halaman masing-masing sempena cuti Aidilfitri,” katanya.

Beliau berkata demikian pada sidang media selepas merasmikan Majlis Pelancaran Jelajah Op Selamat ke-18 PDRM bersama Petronas sempena Hari Raya Aidilfitri 2022 dan GTSP di Stesen Minyak Petronas Solaris Putra, Sungai Besi, di sini hari ini.

Beliau berkata mesej yang disampaikan melalui jelajah Op Selamat ke-18 itu juga mampu memberi kesan positif jangka panjang yang lebih baik dalam memenuhi kehendak masyarakat masa kini.

“Keselamatan jalan raya bukan semata-mata tugas hakiki pihak trafik tetapi kerjasama semua pihak termasuk pengguna jalan raya itu sendiri,” katanya.

Mat Kassim berkata berdasarkan pengalaman pada Op Selamat ke-17 sempena Tahun Baharu Cina lepas, didapati masih ramai pengguna jalan raya yang gagal mematuhi peraturan dan keselamatan jalan raya.

Beliau berkata Op Selamat ke-18 sempena Aidilfitri akan dilancarkan pada 26 April di peringkat Bukit Aman dan akan bermula dari 29 April hingga 8 Mei ini dengan mengekalkan tema ‘Rumah Selamat, Selamat Sampai ke Destinasi’.

Mat Kasim berkata PDRM akan terus komited dalam memantau perkembangan semua jalan-jalan utama di seluruh negara bagi memastikan aliran trafik lancar dan selamat. – Bernama


Kakitangan Muslim di Kongres AS kutuk komen Islamofobia Lauren Boebert

WASHINGTON, 4 Jamadilawal 1443H, Khamis – Sebilangan besar kakitangan kongres Muslim mengutuk ‘komen berbaur Islamofobia dan perkauman’ oleh Wakil Dewan Perwakilan Amerika Syarikat (AS), Lauren Boebert yang bercakap mengenai umat Islam dan Ahli Kongres, Ilhan Omar.

Dalam surat terbuka kepada kepimpinan Dewan Perwakilan AS, semalam kumpulan itu berkata, suhu Islamofobia yang meningkat di Capitol Hill telah mewujudkan perasaan kebimbangan dan ketakutan, lapor Al Jazeera.

Mereka berkata: “Retorik kebencian oleh pegawai awam secara langsung memberi kesan kepada kami dan membahayakan keselamatan kami, di tempat kerja dan dalam kehidupan seharian kami.

“Menyaksikan gangguan yang tidak terkawal terhadap salah seorang daripada tiga ahli Kongres yang beragama Islam – kami merasakan tempat kerja kami tidak selamat dan tidak dialu-alukan,” kata mereka dalam surat itu, yang ditandatangani 62 kakitangan Muslim di Dewan Rakyat dan Senat serta 378 kakitangan bersekutu.

Boebert dalam satu kenyataan, minggu lalu memohon maaf atas komen Islamofobia dan perkaumannya baru-baru ini selepas Ilhan dan ahli Demokrat lain menggesa ‘tindakan yang sesuai’ terhadapnya kerana ketaksuban anti-Muslim.

Tetapi selepas beberapa hari, Boebert tidak menunjukkan tanda-tanda penyesalan, menyiarkan video yang menunjukkan panggilannya pada Ilhan dan menggandakan retoriknya terhadap umat Islam.

“Jangan silap. Saya akan terus mendahulukan Amerika tanpa rasa takut, tidak pernah bersimpati dengan pengganas. Malangnya, Ilhan tidak boleh katakan perkara yang sama dan negara kita lebih teruk,” kata Boebert.

Bulan lalu, pada acara di daerah Colorado, Boebert menceritakan kepada pengunjung mengenai pertemuan dengan Ilhan di Capitol – yang Ilhan katakan tidak pernah berlaku.

Beliau seolah-olah mengatakan Ilhan dilihat sebagai seorang yang ‘berbahaya’ oleh seorang polis.

“Saya sedang menaiki lif bersama salah seorang kakitangan saya.

“Anda tahu, kami meninggalkan Capitol dan kami nak kembali ke pejabat saya kemudian kami masuk ke dalam lif dan saya melihat seorang pegawai polis Capitol berlari ke lif.

“Saya melihat kerisauan di seluruh wajahnya, dia sudah nak sampai, tetapi pintu lif tertutup, dan saya tidak boleh membukanya, apa yang sedang berlaku.

“Saya melihat ke kiri saya, dan di sana ada dia. Ilhan Omar. Dan saya berkata, ‘Taklah, dia tiada beg galas, kami baik-baik saja,” katanya.

Memberi respon kepada kenyataan itu, Ilhan berkata: “Kami mahu Boebert bertanggungjawab atas kenyataan kebencian, anti-Muslim itu.

“Islamofobia yang terang-terangan ini sepatutnya tidak mempunyai tempat di dewan Kongres,” tambahnya. – Agensi


Lebih 1.7 juta rakyat Ukraine larikan diri ke Eropah Tengah

PRZEMYSL, 5 Syaaban 1443H, Selasa – Lebih 1.7 juta rakyat Ukraine yang melarikan diri daripada pencerobohan Russia setakat ini telah menyeberang ke Eropah Tengah, kata agensi pelarian Pertubuhan Bangsa-Bangsa Bersatu (PBB) pada Isnin.

Poland – yang mempunyai komuniti Ukraine terbesar di Eropah Tengah – menerima lebih satu juta pelarian Ukraine sejak konflik bermula pada 24 Februari lepas.

“Ini adalah tragedi sejuta manusia, seramai satu juta orang dihalau dari rumah mereka akibat perang,” kata agensi kawalan sempadan Poland menerusi akaun Twitter, semalam.

Kira-kira 1,735,068 orang awam – kebanyakannya wanita dan kanak-kanak kerana lelaki tinggal di rumah untuk berperang – setakat ini telah menyeberangi sempadan ke Eropah Tengah, kata UNHCR.

“Kesatuan Eropah (EU) menjangkakan jumlah pelarian Ukraine boleh mencecah 5 juta jika pengeboman Russia ke atas Ukraine berterusan,” demikian kata diplomat tertinggi EU, Josep Borrell.

Russia menggelar tindakannya di Ukraine sebagai ‘operasi khas’.

Beberapa rakyat Ukraine telah pun melalui Eropah Tengah, menuju ke barat.

Di Brussels, pelajar berusia 20 tahun dikenali sebagai Katerina Debera berkata, dia berharap dapat membina kehidupan normal di Belgium.

“Saya hanya mahu hidup dengan aman dan dalam kebebasan. Dan saya berharap di sini ia akan menjadi kenyataan,” katanya kepada Reuters. – Agensi


Dakwaan Sanusi terancam provokasi jahat terhadap lawan politik

BANGI, 20 Muharram 1445H, Isnin – Datuk Dr Mohd Khairuddin Aman Razali mendakwa naratif yang sedang dikembangkan PAS kononnya keselamatan Datuk Seri Muhammad Sanusi Md Nor terancam dan ada perancangan jahat terhadap Menteri Besar Kedah itu adalah provokasi berniat jahat.

“Ini adalah provokasi dalam saingan politik sihat untuk menarik simpati rakyat malah mencipta kebencian terhadap lawan politik.

“Ada pun dalam pilihan raya kita bersaing tanpa memerlukan provokasi melibatkan keselamatan seseorang.

“Jika benar berlaku saya sendiri akan tampil mempertahankan seseorang daripada kezaliman. Tetapi rakyat semakin celik tidak terpengaruh dengan provokasi sebegini dalam arena demokrasi,” katanya dalam kenyataan, hari ini.

Terdahulu, Muhammad Sanusi didakwa telah dinasihatkan untuk tidak hadir ke Ceramah Mega Perikatan Nasional (PN) yang berlangsung di padang awam Taman Ria, di Sungai Petani, malam tadi.

Perkara itu diumumkan Timbalan Ketua Dewan Pemuda PAS, Afnan Hamimi Taib Azamudden sebelum mengakhiri ceramah berkenaan.

Ahli Parlimen Alor Setar itu mendakwa, Muhammad Sanusi dinasihatkan tidak berada di pentas ceramah berikutan faktor keselamatan.

Dalam pada itu, Khairuddin yang Setiausaha Eksekutif Majlis Ulama UMNO mengingatkan, pendakwaan terhadap Muhammad Sanusi berlaku membabitkan kesalahan menghina Sultan Selangor.

“Perbicaraan telah ditetapkan lambat lagi selepas Pilihan Raya Negeri (PRN).

“Isu kecurian Nadir Bumi perlu diambil tindakan menurut lunas undang-undang,” katanya.


Konflik Palestin-Israel perlu dididik kepada murid

BANGI, 15 Rabiulakhir 1445H, Isnin – Modul mengenai isu sebenar yang berlaku di Palestin dan sejarah bagaimana konflik Palestin-Israel perlu dididik kepada murid supaya mereka dapat memahami dan menjiwai isu ini dengan sebenar-benarnya.

Kefahaman ini penting supaya generasi baru Malaysia mempunyai literasi yang tuntas bagaimana rakyat Palestin ditindas dan dizalimi, apa puncanya, siapa dan institusi mana yang terbabit serta tindakan bantuan yang boleh dilakukan.

Keadaan itu sekali gus membina kesedaran dan semangat solidariti dalam diri mereka.

Atas dasar itu, Pemuda UMNO menyokong penuh keputusan Kementerian Pendidikan (KPM) meneruskan program Minggu Solidariti Palestin di sekolah.

Ketua Pemudanya, Dr Muhamad Akmal Saleh berkata, program itu tidak perlu dibatalkan hanya kerana mendapat bantahan daripada segelintir pihak.

“Ini bukan soal unsur keganasan dan elemen dendam seperti yang dinyatakan oleh 12 wakil rakyat (PKR) ini.

“Ia banyak berkait soal bagaimana kita boleh tingkatkan kesedaran secara terpimpin terhadap konflik Palestin-Israel. KPM wajar terus laksanakan,” katanya menerusi kenyataan, hari ini.

Beliau berkata demikian merujuk kepada desakan Ahli Parlimen serta Ahli Dewan Undangan Negeri (ADUN) PKR supaya KPM mengkaji semula keputusan menganjurkan Minggu Solidariti Palestin di sekolah dan institusi pendidikan awam yang dijadual bermula 29 Oktober lalu.

Terdahulu, dalam satu kenyataan bersama, 12 wakil rakyat PKR menjelaskan keputusan mengadakan program sedemikian patut dikaji semula supaya sekolah dan institusi awam bebas daripada unsur kedendaman dan keganasan.

Mereka menjelaskan keputusan mengadakan program sedemikian patut dikaji semula supaya sekolah dan institusi awam bebas daripada unsur kedendaman dan keganasan.

Mengulas lanjut, Akmal secara sinis mengesyorkan Perdana Menteri, Datuk Seri Anwar Ibrahim menghantar semua wakil rakyat berkenaan ke misi bantuan kemanusiaan di Palestin.

Jelasnya, tindakan itu supaya mereka dapat tahu dengan lebih jelas mengenai isu yang berlaku di sana.


3 beranak maut treler dinaiki terbabas di Gopeng

IPOH, 17 Rabiulawal 1442H, Selasa – Tiga beranak maut selepas sebuah lori treler membawa muatan simen yang dinaiki terbabas ke bahu jalan di jalan lama Kota Bharu, Gopeng dekat sini malam tadi.

Menurut jurucakap Jabatan Bomba dan Penyelamat Malaysia negeri Perak, pihaknya menerima panggilan mengenai kejadian itu kira-kira pukul 10.28 malam sebelum dua jentera dari Balai Bomba dan Penyelamat (BBP) Gopeng serta Kampar dikejarkan ke lokasi.

“Semasa anggota tiba mendapati terdapat tiga orang tersepit di dalam treler iaitu seorang lelaki dewasa berumur 30 tahun dan dua kanak-kanak lelaki masing-masing berumur lapan dan enam tahun,” katanya dalam satu kenyataan di sini, hari ini.

Beliau berkata bomba menghadapi kesukaran untuk mengeluarkan kesemua mangsa kerana keadaan treler yang terbalik dan terpaksa menggunakan jentolak serta jengkaut.

Operasi yang turut dibantu oleh polis, Kementerian Kesihatan serta Tenaga Nasional Berhad itu tamat pada 2.19 pagi dan mayat dibawa ke Hospital Kampar.

Sementara itu, seorang ahli keluarga mangsa yang enggan dikenali memberitahu Bernama semasa kejadian, abang saudaranya bersama dua anak lelaki sedang dalam perjalanan dari Gopeng menuju ke Langkap dekat Teluk Intan. – Bernama


Pemuda UMNO Seremban nafi terima ‘duit belanja’ MCA

Oleh Siti Hafidah Abd Ghaffar

BANGI, 28 Zulkaedah 1441H, Isnin – Ketua Pemuda UMNO Bahagian Seremban, Zool Amali Hussin menyangkal dakwaan akhbar berbahasa Cina yang kononnya MCA memberi beliau ‘duit belanja’ bagi meredakan kemelut perebutan kerusi Parlimen Seremban.

Zool Amali bagaimanapun mengakui Pengerusi MCA Negeri Sembilan, Soi Koi Voon pernah cuba membantu beliau dari sudut kewangan namun ditolak dengan cara baik.

“Tiada, tiada (elemen sogok), dia (Koi Voon) cakap kesian pada saya tapi saya tak ambil pun. Masa dia bagi budak saya ada sebelah dan saya terus beri kepada budak saya. Saya tak perlu,” katanya ketika dihubungi Ismaweb.net, hari ini.

Sebelum ini, akhbar Oriental Daily keluaran 17 Julai memaparkan tajuk: Berebut kerusi Parlimen, Ketua Pemuda UMNO Seremban mendakwa Soi koi Voon cuba memberinya 200 ‘duit belanja’.

Dalam perkembangan lain, Zool Amali menegaskan, UMNO Bahagian Seremban mahu bertanding kerusi Parlimen berkenaan pada Pilihan Raya Umum Ke-15 (PRU-15) meskipun cadangan itu ditolak MCA Negeri Sembilan.

Katanya, akar umbi tegas dalam prinsip bahawa UMNO mahu bertanding di Parlimen Seremban dan akan membawa usul mengenai perkara itu dalam mesyuarat cawangan.

“Setakat ini apa saya difahamkan, UMNO Bahagian Seremban akan mengeluarkan usul dalam mesyuarat cawangan yang akan dijalankan tidak lama lagi.

“Dalam usul itu mereka bersama bertegas mahukan UMNO bertanding di kerusi Parlimen Seremban,” katanya.

Pada masa sama, Zool Amali hairan apabila Ketua MCA Negeri Sembilan, Siow Koi Voon memetik nama MIC apabila alasan komposisi kaum digunakan.

Koi Voon sebelum ini berpendapat, alasan supaya kerusi Seremban diserah kepada UMNO berikutan penurunan peratusan pengundi Cina dan kekalahan MCA selama tiga kali adalah tidak kukuh.

Katanya, sekiranya alasan komposisi kaum digunakan, maka MIC tidak akan mempunyai kerusi di seluruh negara.

Zool Amali mempersoalkan jika alasan komposisi kaum tidak kukuh, mengapa MCA kalah dalam bertanding di kerusi Parlimen Seremban sebelum ini.

“Jika guna alasan komposisi kaum tidak kukuh, kenapa mereka tidak menang. Saya bukan cerita mengenai MIC, mengapa perlu tarik MIC dalam konflik antara kami berdua?

“Setakat ini saya memang ada konflik dengan MCA kerana kami bertegas tidak mahu MCA bertanding di Parlimen Seremban. Jika UMNO Pusat tidak mendengar keluh kesah akar umbi, kita tengok apa akan jadi pada PRU-15 nanti,” katanya.

Beliau bagaimanapun berharap UMNO Pusat mendengar suara akar umbi dan dapat bertindak serta merealisasikan impian mereka iaitu calon UMNO atau PAS diletakkan di kerusi Parlimen Seremban.

“Zaman sekarang ini bukan zaman jaga hati tapi zaman kena buat kerja. Kalau jaga hati sampai bila kita nak maju kerana kita ditolak ansur-ansur ketepi,” katanya.


SUHAKAM syor beri pendidikan kepada pelarian supaya lebih bertanggungjawab

BANGI, 16 Safar 1444H, Selasa – Meskipun negara tidak meratifikasi Konvensyen Pelarian, itu tidak bermakna kerajaan tidak boleh berbuat baik terhadap pelarian.

Pengerusi Suruhanjaya Hak Asasi Manusia (SUHAKAM), Prof Datuk Dr Rahmat Mohamad berkata, keseimbangan perlu dicapai antara kebimbangan Jabatan Imigresen dan isu hak asasi manusia.

“Walaupun kita memahami kedudukan sukar imigresen dan dalam menangani isu-isu ini, saya rasa pokok masalahnya ialah kita tidak mengiktiraf mereka ini sebagai pelarian kerana kita tidak meratifikasi Konvensyen Pelarian.

“Tetapi saya ingin mengatakan ini walaupun kita tidak meratifikasi Konvensyen Pelarian, itu tidak bermakna kerajaan tidak boleh berbuat baik.

“Lagipun mereka ini sudah berapa tahun di sini, jadi kita juga bersalah – kita beri mereka kerja tetapi mereka tidak mempunyai pasport atau dokumen,” katanya seperti dilapor portal Malaysiakini.

Sehubungan itu, beliau berpendapat langkah yang perlu dilakukan ialah memutihkan dan menyediakan dokumentasi yang diperlukan.

“Ini adalah beberapa perkara yang berada dalam bidang kuasa dan kewajipan negeri,” katanya.

Dalam pada itu, Rahmat berkata beliau memahami mengapa Jabatan Imigresen mengambil sikap tegas terhadap warga asing.

“Kita mesti menghargai beberapa keprihatinan agensi ini, kita juga dalam keadaan yang waspada.

“Yang telah berada di sini selama bertahun-tahun belum selesai dan kemudian masih ada yang datang,” katanya.

Sambil menyifatkan ‘budaya kemanusiaan’ sebagai sesuatu yang baru kepada negara, beliau berkata, ia juga boleh difahami mengapa masyarakat umum cenderung mempunyai pandangan xenofobia terhadap pelarian dan orang tanpa kerakyatan.

Katanya, masyarakat akan mengambil masa untuk mengubah persepsi negatif dan perkara pertama yang perlu dilakukan ialah menyediakan akses kepada pendidikan untuk pelarian serta orang tanpa kerakyatan.

“Kita pada dasarnya adalah negara yang cintakan keamanan, tetapi apabila orang datang ke negara kita secara tiba-tiba dan menceroboh privasi kita, kita juga akan berasa tidak selesa.

“Di sinilah kita perlu mencari formula. Apakah cara terbaik untuk mendapat jaminan bahawa mereka akan bekerja, dan itulah sebabnya perkara pertama yang perlu kita lakukan ialah memberi pendidikan kepada mereka supaya mereka menjadi lebih bertanggungjawab,” katanya.


PAS terbuka untuk rundingan, jika UMNO ingin bekerjasama

KUALA LUMPUR, 19 Rabiulawal 1444H, Ahad – PAS sentiasa terbuka untuk berunding dengan UMNO sekiranya parti itu ingin menjalinkan kerjasama bagi menghadapi Pilihan Raya Umum Ke-15 (PRU15).

Setiausaha Agungnya Datuk Seri Takiyuddin Hassan berkata kenyataan Presiden PAS Tan Sri Abdul Hadi Awang juga hanya mempereratkan lagi hubungan dalam Perikatan Nasional (PN) tetapi tidak pernah menyatakan pendirian untuk tidak bekerjasama dengan UMNO.

“Kalau perhati betul-betul kenyataan daripada Presiden PAS, tidak ada sebab apabila kita menyebutkan penyatuan ummah, bererti (kita) tidak boleh bermusuh. Walaupun tidak boleh berkawan (sebagai satu gabungan parti) tetap tidak boleh bermusuh.

“Ya kita bersedia, kami sentiasa terbuka untuk sebarang rundingan atau perbincangan pada bila-bila masa,” katanya pada sidang media majlis penutup Program Pendakian 121 Puncak di Taman Eko Rimba, di sini hari ini.

Ketika ditanya mengenai adakah PAS terbuka untuk bekerjasama dengan Pakatan Harapan (PH), beliau berkata parti itu mengekalkan pendirian untuk tidak mempunyai “hubungan” dengan parti itu pada PRU15.

Dalam perkembangan lain, mengulas mengenai penggunaan logo pada PRU15, Takiyuddin berkata calon bertanding termasuk calon PN bagi ketiga-tiga negeri yang ditadbir PAS iaitu Kelantan, Terengganu dan Kedah akan menggunakan logo PAS.

“Setakat ini kita telah mendapat ‘sort of’ lampu hijau daripada PN untuk PAS menggunakan logo PAS iaitu bulan, di negeri negeri yang ditadbir oleh PAS iaitu Kelantan, Terengganu dan Kedah. Setakat ini, itulah yang diterima dan dipersetujui.

“Rasional PAS meminta penggunaan logo itu dan bagi saya, mungkin tidak ada masalah. Jadi maknanya semua calon-calon PN akan menggunakan logo PAS. Kalau itu yang dimuktamadkan. Tidak boleh satu negeri ada logo PAS, ada logo Bersatu kerana kalau ikutkan PN ini adalah satu parti campuran,” katanya yang turut memaklumkan ia bagi mengelakkan kekeliruan kepada rakyat.

Dalam perkembangan lain, ketika ditanya mengenai pengagihan kerusi, Takiyuddin berkata perkara itu akan dimuktamadkan beberapa hari sebelum penamaan calon. – Bernama


Bertegas tutup sementara kilang, premis perniagaan gagal patuhi SOP

KUALA LUMPUR, 15 Jamadilakhir 1442H, Khamis – Kerajaan akan menutup sementara operasi kilang dan premis perniagaan yang gagal mematuhi prosedur operasi standard (SOP) penguatkuasaan pencegahan COVID-19, dan sekiranya didapati berlaku jangkitan kes di kawasan itu.

Menteri Kanan (Kluster Keselamatan), Datuk Seri Ismail Sabri Yaakob berkata, tindakan tegas juga akan diambil terhadap mana-mana pengusaha kilang yang gagal mewajibkan pekerja warga asing untuk membuat ujian saringan COVID-19.

Beliau berkata, sehingga kini, sembilan kilang dan 16 premis perniagaan yang tidak dibenarkan beroperasi semasa Perintah Kawalan Pergerakan (PKP) telah diarahkan tutup oleh Kementerian Perdagangan Antarabangsa dan Industri (MITI).

“Kita serius dari segi memastikan tiada jangkitan COVID-19 di kilang sama ada ditutup sementara sehingga kes selesai dan kita pastikan pekerja-pekerja mereka bebas daripada COVID-19,” katanya pada sidang media perkembangan PKP di sini hari ini.

Sejak kebelakangan ini, terdapat peningkatan kes positif dan jumlah kluster COVID-19 di tempat kerja yang telah menyumbang kepada peningkatan jumlah kes positif COVID-19 harian.

Dalam pada itu, Ismail Sabri berkata, meskipun pasangan jarak jauh (PJJ) dibenarkan untuk merentas negeri bagi melawat pasangan atau keluarga masing-masing, mereka masih perlu mendapat kelulusan daripada pihak polis dengan membawa dokumen pengesahan dan turut disarankan membuat ujian saringan COVID-19.

Ditanya mengenai tindakan sesetengah pihak pengurusan kondominium yang mengarahkan penyewa membuat ujian calitan COVID-19 sebelum memasuki unit kediaman, beliau berkata, tindakan itu adalah dibenarkan.

Katanya, walaupun Majlis Keselamatan Negara tidak mengeluarkan polisi itu, agensi tersebut tidak menghalang pihak pengurusan kondominium atau kawasan perumahan berbuat sedemikian bagi menjaga keselamatan penduduk.

Ismail Sabri juga berkata, pihak polis boleh menggunakan budi bicara dan membenarkan penduduk yang tinggal di kawasan sempadan merentas negeri untuk mendapatkan kemudahan di bandar yang lebih dekat.

“Adalah munasabah untuk membenarkan rentas negeri bagi mendapatkan barang keperluan di bandar yang paling hampir dengan mereka.

“…radius yang dibenarkan untuk keluar adalah maksimum 10 kilometer (km) tetapi kalau bandar dalam negeri tersebut berada dalam 15 km sedangkan bandar di negeri lain (bersebelahan) adalah tiga km, saya harap pihak polis benarkan (rentas negeri),” katanya.

Beliau berkata demikian ketika menjawab soalan pemberita sama ada kerajaan mempertimbang kebenaran bagi penduduk di kawasan sempadan seperti Hulu Bernam, Selangor merentas negeri untuk ke Pekan Tanjung Malim di Perak kerana kemudahan di situ lebih dekat. – Bernama


Individu malas berzikir

1. AL-IMAM Ibn al-Qayyim menempelak kumpulan manusia yang berat lidahnya untuk berzikir menyebut dan mengingati Allah SWT. Malah beliau menyifatkan sifat sedemikian sebagai hukuman yang Allah SWT tentukan ke atas mereka. Kata Ibn al-Qayyim:

أشد عقوبة في الدنيا أن يمسك الله لسانك عن ذكره

“Seberat-berat hukuman yang dikenakan di dunia adalah Allah menghentikan lisan kamu dari mengingatinya,”

2. Malah, lisan yang berat menyebut zikir kepada Allah ini diumpamakan seperti lidah mereka telah diikat oleh syaitan. Kata Ibn al-Qayyim:

أول قيود الشيطان على الإنسان تقييد اللسان عن الذكر

“Ikatan yang terawal yang dilakukan oleh syaitan ke atas manusia adalah dengan mengingat lisan (lidah) mereka daripada berzikir kepada Allah,”

3. Ibn al-Qayyim lantas mengingatkan perkara ini seakan sepertimana yang disebutkan dalam al-Quran. Firman Allah SWT:

اسْتَحْوَذَ عَلَيْهِمُ الشَّيْطَانُ فَأَنسَاهُمْ ذِكْرَ اللَّهِ

“Syaitan telah menguasai dan mempengaruhi mereka, sehingga menyebabkan mereka lupa mengingati Allah,” (Surah al-Mujadalah: 19)

4. Dalam senggang masa yang ada, ucapkanlah zikir yang mudah agar kita tidak tergolong dalam golongan seperti ini. Sebaik-baik zikir adalah mengucapkan syahadah, iaitu sentiasalah mengucapkan penyaksian kita. Sabda Rasulullah ﷺ:

أَفْضَلُ الذِّكْرِ لاَ إِلَهَ إِلاَّ اللَّهُ ، وَأَفْضَلُ الدُّعَاءِ الحَمْدُ لِلَّهِ

“Sebaik-baik zikir adalah mengucapkan Lailaha illalah, dan sebaik-baik doa adalah mengucapkan alhamdulillah,”

Semoga Allah membimbing kita.

Dr. Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Muslim bukan hamba duit

DALAM sebuah hadis yang sahih, Rasulullah ﷺ dilihat sering membaca Surah al-Kafirun dalam Solat Sunat sebelum Subuh dan Solat Sunat selepas Maghrib. Amalkan bacaan surah ini. Ia seakan-akan satu ikrar dalam diri kita agar tidak menghambakan diri kepada dunia dan kekufuran. Satu ikrar yang kita ungkapkan setiap pagi dan petang. Saidatina Aisyah menceritakan:

كَانَ النَّبِيُّ صَلَّى اللهُ عَلَيْهِ وَسَلَّمَ يَقْرَأُ فِي الرَّكْعَتَيْنِ قَبْلَ الصُّبْحِ وَالرَّكْعَتَيْنِ بَعْدَ الْمَغْرِبِ: قُلْ يَا أَيُّهَا الْكَافِرُونَ وَقُلْ هُوَ اللَّهُ أَحَدٌ
“Sesungguhnya Rasulullah ﷺ membaca Surah al-Kafirun dan Surah al-Ikhlas ketika menunaikan (solat sunat) dua rakaat sebelum Subuh dan (solat sunat) dua rakaat selepas Maghrib.” (HR al-Tabrani, Ahmad dan al-Nasa’i)

2. Perhatikan isi kandung Surah al-Kafirun ini. Ia bukan sekadar ikrar untuk menjauhi sembahan orang kafir, malah lafaz surah ini adalah satu ikrar agar kita menafikan diri kita dari sebarang pengabdian kepada dunia.

3. Perkataan ‘Abid (hamba) di dalam surah ini bukan sekadar bermaksud menyembah tetapi mengabdikan diri. Muslim tidak mengabdikan diri terhadap apa-apa yang disembah oleh orang-orang yang kufur kepada Allah. Muslim tidak menjadi hamba kepada dunia mahupun duit.

4. Ingatkah kita pesanan Hasan al-Basri yang melihat duit dan dunia telah menjadi berhala baharu yang disembah oleh muslim. Kata Hasan al-Basri:

لِكُلّ أُمّة وَثَن يَعْبُدُوْنَهُ، وَصَنَم هَذِهِ الأُمّة الدِيْنَار وَالدِرْهَم
“Setiap umat itu mempunyai berhala yang disembah dan berhala buat umat ini adalah Dinar dan Dirham (iaitu duit, manusia mula menyembah duit, tergila-gilakannya)” (Ibn Abd al-Barr, Bahjah al-Majalis)

5. Malah dalam hadis yang lain Rasulullah ﷺ berpesan kepada sahabat agar membaca Surah al-Kafirun sebelum tidur. Seorang sahabat Rasulullah ﷺ bernama Naufal al-Ashja’i bertanya kepada Rasulullah ﷺ: Wahai Rasulullah ﷺ, ajarkan kepadaku apa yang perlu aku baca ketika aku hendak tidur? Rasulullah ﷺ lalu bersabda:

«اقْرَأْ {قُلْ يَا أَيُّهَا الْكَافِرُونَ}، فَإِنَّهَا بَرَاءَةٌ مِنْ الشِّرْكِ»
“Bacalah Surah al-Kafirun, sesungguhnya ia adalah pengecualian Muslim dari sebarang kekufuran.” (HR al-Tirmizi)

6. Pengulangan Surah al-Kafirun sebelum tidur seakan-akan satu proses muhasabah diri, agar muslim sentiasa menginsafi pada setiap malam dan menghayati tujuan hidupnya bahawa dia hanya mengabdikan jiwa dan raganya hanya untuk Allah semata.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


SPRM Johor tahan pengarah urusan syarikat, jurutera bantu siasatan tuntutan palsu

JOHOR BAHRU, 7 Jamadilakhir 1443H, Isnin – Suruhanjaya Pencegahan Rasuah Malaysia (SPRM) Johor menahan seorang pengarah urusan sebuah syarikat dan seorang jurutera profesional bagi membantu siasatan kerana disyaki mengemukakan tuntutan palsu bernilai lebih RM250,000 bagi projek pembinaan jambatan sementara di Segamat, enam tahun lepas.

Menurut sumber, kedua-dua lelaki berusia 41 dan 52 tahun itu ditahan di pejabat SPRM Johor Bahru pada kira-kira pukul 7 malam tadi selepas hadir memberikan keterangan.

Sumber memaklumkan pada 2016 hingga 2020, kedua-dua individu berkenaan telah bersubahat dalam mengemukakan dan memperakukan tuntutan palsu kepada sebuah jabatan kerajaan di daerah Segamat, bagi projek pembinaan jambatan sementara bernilai lebih RM4 juta, sedangkan kerja-kerja tersebut tidak dilaksanakan.

Sementara itu, Pengarah SPRM Johor Datuk Azmi Alias ketika dihubungi mengesahkan penahanan tersebut  dan berkata kes disiasat di bawah Seksyen 18 Akta SPRM 2009.

Kedua-kedua suspek akan dibawa ke Mahkamah Majistret Johor Bahru pagi ini, bagi mendapatkan permohonan reman. – Bernama


Anwar tak perlu ‘play victim’ dalam isu Palestin

BANGI, 17 Rabiulakhir 1445H, Rabu – Datuk Seri Anwar Ibrahim seharusnya berhenti bersikap ‘play victim’ meskipun menerima ugutan dalam mempertahankan isu Palestin.

Naib Presiden BERJASA, Ir Ts Muhammad Lukman Al-Hakim Mohamad berkata, dakwaan Perdana Menteri menerima tekanan Amerika Syarikat (AS) sebenarnya tidak menunjukkan karisma dan kredibilitinya sebagai pemimpin tertinggi negara.

“Sebaliknya persepsi yang melekat dalam minda rakyat ialah PMX ni auta je lebih, suka mengkontroversikan setiap perkara, memberi alasan dan takut untuk berhadapan cabaran.

“Jikalau betul pun tekanan itu wujud, beliau sepatutnya mengambil tanggungjawab dan mengurusnya sebagai ketua negara.

“Bukan berminda dan beraksi seperti pembangkang. Show, dont tell!,” katanya dalam kenyataan, hari ini.

Semalam, Anwar sekali lagi mendedahkan Malaysia menerima tekanan daripada AS susulan pendirian yang dibuat dalam isu membabitkan konflik Palestin-Israel.

“Utusan Malaysia ke Amerika Syarikat dipanggil oleh pihak berkuasa Amerika Syarikat yang mempersoalkan pendirian kita dalam konflik tersebut, terutamanya keganasan yang dilakukan oleh Israel ke atas Gaza.

“Duta besar kita dengan tegas menyatakan pendirian negara,” katanya ketika Waktu Pertanyaan Perdana Menteri di Dewan Rakyat, semalam.

Minggu lalu, Anwar turut mendakwa menerima tekanan dalam bentuk teguran dan ugutan daripada negara luar, namun tidak mendedahkan pihak berkenaan secara khusus.

Anwar mendakwa, selagi diberi mandat dan kepercayaan oleh rakyat, beliau selaku ketua kerajaan tidak akan tunduk serta gentar dengan sebarang ugutan.


Ahli perniagaan berpangkat ‘Datuk Seri’ didakwa tipu projek jalan raya

KUALA LUMPUR, 26 Rejab 1442H, Khamis – Seorang ahli perniagaan berpangkat Datuk Seri dihadapkan ke Mahkamah Sesyen di sini, hari ini atas pertuduhan menipu seorang pengarah syarikat berhubung projek pembinaan jalan raya yang tidak wujud, empat tahun lalu.

Bagaimanapun Datuk Seri Syed Ahamed Malik Syed Hamid, 68, mengaku tidak bersalah selepas pertuduhan terhadapnya dibacakan di hadapan Hakim Datin Sabariah Othman.

Syed Ahamed didakwa menipu Md Jailam Jeganathan Abdullah, 65, dengan memperdayakannya dalam urusan mendapatkan projek yang tidak wujud, iaitu Projek Pembinaan Jalan Raya ‘Road Surfacing Project’ daripada tertuduh.

Perbuatan itu telah dengan curangnya mendorong Md Jailam untuk menyerahkan wang secara tunai berjumlah RM250,000 kepada tertuduh, yang mangsa tidak akan menyerahkan wang tersebut sekiranya tidak diperdayakan sedemikian.

Kesalahan itu didakwa dilakukan di kawasan tempat letak kereta Masjid Negara, Jalan Perdana di sini pada Mac 2017 mengikut Seksyen 420 Kanun Keseksaan yang membawa hukuman penjara tidak kurang satu tahun dan maksimum 10 tahun dan sebatan dan boleh didenda, jika sabit kesalahan.

Pendakwaan dikendalikan Timbalan Pendakwa Raya Afiq Nazrin Zaharin manakala peguam Amir Farid Mohd Nawawi mewakili Syed Ahamed.

Mahkamah kemudiannya membenarkan tertuduh diikat jamin RM10,000 dengan seorang penjamin dan menetapkan 9 April depan untuk sebutan semula kes. -Bernama


Produk ada steroid anabolik, bahan terlarang bernilai RM1.2 juta dirampas

KUALA LUMPUR, 12 Syaaban 1442H, Jumaat – Kira-kira 300 produk mengandungi steroid anabolik, produk psikotropik, bahan terlarang lain serta produk tidak berdaftar dengan Pihak Berkuasa Kawalan Dadah bernilai RM1.2 juta, dirampas dalam satu operasi Bahagian Penguatkuasaan Farmasi.

Pengarah Kanan Perkhidmatan Farmasi Kementerian Kesihatan, Dr Faridah Aryani Md Yusof berkata, dalam operasi Selasa lepas melibatkan cawangan Penguatkuasaan Farmasi Selangor serta Wilayah Persekutuan Kuala Lumpur dan Putrajaya itu, sebanyak 10 premis diserbu.

“Tindakan ini diambil rentetan beberapa aduan awam mengenai penjualan produk steroid anabolik di platform e-dagang. Turut dirampas beberapa peranti digital seperti komputer peribadi, komputer riba dan telefon bimbit yang digunakan sebagai medium memasarkan produk,” katanya dalam satu kenyataan di sini, hari ini.

Dr Faridah Aryani berkata, penjualan produk-produk kesihatan yang tidak berdaftar adalah melanggar Peraturan 7(1)(a), Peraturan-Peraturan Kawalan Dadah dan Kosmetik 1984.

Manakala steroid yang dikategorikan sebagai racun terkawal dan kerap disalah guna untuk membina otot badan, menurutnya hanya boleh diambil atas nasihat doktor dan ahli farmasi.

Beliau menjelaskan, selain boleh merosakkan buah pinggang, penggunaaan steroid tanpa pengawasan, boleh menyebabkan penyakit kencing manis, tekanan darah tinggi dan ketidakseimbangan hormon di dalam badan.

Beliau menasihati pengguna supaya memastikan produk kesihatan yang ingin dibeli, mempunyai pelekat keselamatan hologram dan Nombor Pendaftaran Produk (MAL).


Pembebasan Zahid burukkan lagi watak ‘Bapa Reformasi’

Oleh Zuhayati Yazid

BANGI, 19 Safar 1445H, Selasa – Pembebasan Presiden UMNO, Datuk Seri Dr Ahmad Zahid Hamidi daripada 47 pertuduhan kes mahkamah pastinya mencalarkan lagi watak Bapa Reformasi yang dipegang Datuk Seri Anwar Ibrahim, selama ini.

Jika dahulu Anwar yang menggerakkan reformasi dan berjanji untuk membuat perubahan supaya negara dihormati dan bermaruah, malangnya slogan itu kini terus lesap.

Presiden BERJASA, Ustaz Zamani Ibrahim berkata, keputusan mahkamah kes Ahmad Zahid yang dilepas tanpa dibebaskan semalam telah menampakkkan Anwar gagal menunaikan janji yang ditabur selama ini.

“Sebelum menjadi Perdana Menteri, beliau melaung untuk melakukan pelbagai reformasi di semua agensi termasuk berjanji untuk mengheret perasuah ke penjara bagi menerima hukuman sewajarnya.

“Tetapi semua yang dilaungkan oleh Anwar tidak ada satu pun yang berjaya dilaksanakan.

“Ia sekali gus mencalarkan lagi imej Bapa Reformasi yang dipegang selama ini,” katanya ketika dihubungi Ismaweb.net, hari ini.

Mengulas lanjut, Zamani yakin reformasi yang dilaungkan Anwar hanyalah persepsi semata-mata bukan berasaskan fakta dan data.

Malah, ia juga bukan perjuangan untuk mengubah negara ke arah yang lebih baik dan maju, tetapi lebih kepada matlamatnya untuk menjadi Perdana Menteri.

Terdahulu, Ahmad Zahid dilepas tanpa dibebaskan daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim Datuk Collin Lawrence Sequerah membuat keputusan itu selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.


Dalang buruan tumpas selepas markas palsu dokumen diserbu

PUTRAJAYA, 28 Jamadilawal 1442H, Selasa – Kegiatan memalsukan dokumen Imigresen yang didalangi warga Bangladesh yang diburu sejak 2017, dengan menjadikan kawasan apartmen di Cheras, Selangor sebagai markas, tumpas semalam.

Dalam operasi kira-kira 10 pagi itu, anggota Bahagian Perisikan, Operasi Khas dan Analisa Jabatan Imigresen menahan dalang yang berumur 32 tahun itu, dan seorang rakannya juga warga Bangladesh yang dipercayai berperanan sebagai ‘orang tengah’ berumur 25 tahun, di kawasan apartmen berkenaan.

Ketua Pengarah Imigresen Datuk Khairul Dzaimee Daud berkata kegiatan pemalsuan dokumen didalangi suspek, pernah tumpas pada 2017 dan menyebabkan dia menghilangkan diri, sebelum kegiatan sama yang dikaitkan dengannya dikesan semula pada Mac 2020, ketika pelaksanaan Perintah Kawalan Pergerakan (PKP).

“Usaha mengesan suspek dilakukan secara berterusan sehingga penahanannya dalam operasi semalam, sekali gus menumpaskan kegiatan pemalsuan dokumen,” katanya dalam sidang media di sini hari ini.

Khairul Dzaimee berkata modus operandi yang digunakan suspek dalam kegiatan itu ialah menyewa dua buah apartmen, di mana satu dijadikan markas pemprosesan dokumen palsu dan satu lagi dijadikan tempat tinggal.

“Kedua-dua apartmen ini disewa secara berdekatan, bagi mengelirukan agensi penguatkuasa,” katanya.

Beliau berkata suspek mendapatkan pelanggan dengan mengiklankan perkhidmatan haram itu melalui aplikasi WhatsApp atau menggunakan orang tengah yang bertindak mengutip pasport atau bayaran.

“Mereka ini dipercayai memperoleh pelanggan kira-kira 150 orang sehari dan pelanggan mereka rata-ratanya adalah warga Bangladesh,” katanya.

Bayaran yang dikenakan adalah berbeza di mana RM300 bagi sekeping pelekat Pas Lawatan Kerja Sementara (PLKS) palsu, RM20 untuk sekeping iKad dan kad Lembaga Pembangunan Industri Pembinaan Malaysia (CIDB), serta RM150 untuk pasport palsu,” katanya.

Dalam operasi itu juga, Khairul Dzaimee berkata Imigresen merampas pelbagai peralatan pemalsuan dokumen, antaranya mesin pencetak, komputer, serta pelbagai jenis pasport dan wang tunai berjumlah RM8,300.

Beliau berkata kedua-dua lelaki itu dibawa ke Putrajaya untuk tujuan saringan COVID-19, bagi mematuhi prosedur operasi standard (SOP) ditetapkan oleh Kementerian Kesihatan, sebelum mereka dihantar ke depot untuk tindakan lanjut.

“Kes disiasat mengikut Seksyen 55D Akta Imigresen 1959/63 dan Seksyen 56(1)(k) Akta Imigresen 1959/63,” katanya. – Bernama


Arab Saudi kaji larangan jemaah haji dari luar negara

RIYADH, 24 Ramadan 1442H, Khamis – Arab Saudi sedang mengkaji larangan membenarkan jemaah dari luar negara untuk menunaikan ibadah haji pada tahun ini, lapor Agensi Reuters.

Memetik dua sumber, agensi itu berkata, cadangan itu dilakukan berikutan kebimbangan peningkatan kes COVID-19 di peringkat global.

“Bagaimanapun, masih belum ada keputusan muktamad bagi meneruskan larangan itu,” kata sumber.

Pada masa sama, larangan itu akan menyebabkan ibadah haji hanya dihadkan kepada warganegara Arab Saudi yang diberi vaksin atau individu yang telah pulih daripada COVID-19.

Tahun lalu, ibadah haji hanya dihadkan kepada sebilangan kecil warganegara dan penduduk di negara itu.

Dengan penurunan jumlah jangkitan domestik selain peningkatan jumlah penduduk yang diberi vaksin baru-baru ini, kerajaan memutuskan untuk meningkatkan jumlah jemaah haji bagi tahun ini.

Terdahulu, media tempatan turut melaporkan bahawa Masjid Besar Makkah menerima kira-kira sejuta jemaah pada 20 hari pertama bulan Ramadan.

Sebelum wujudnya wabak COVID-19, sekitar 2.5 juta jemaah mengunjungi tempat suci di Makkah dan Madinah ketika musim haji. -Agensi


Bersatu hantar surat tunjuk sebab pada MP Kuala Kangsar

BANGI, 12 Rabiulakhir 1445H, Jumaat – Lembaga Disiplin Parti Pribumi Bersatu Malaysia (Bersatu) telah menghantar surat tunjuk sebab kepada Ahli Parlimen Kuala Kangsar, Datuk Iskandar Dzulkarnain Abdul Khalid.

Tindakan itu susulan Iskandar Dzulkarnain memutuskan untuk menyokong kepimpinan Perdana Menteri, Datuk Seri Anwar Ibrahim atas alasan isu peruntukan pada 12 Oktober lalu.

Setiausaha Agung Bersatu, Datuk Seri Hamzah Zainuddin berkata, surat tunjuk sebab itu diserahkan kepada Iskandar Dzulkarnain sebelum sebarang tindakan diambil ke atas beliau mengikut perlembagaan parti.

Beliau berkata, tindakan itu diputuskan dalam mesyuarat Majlis Pimpinan Tertinggi Bersatu yang dipengerusikan Presidennya, Tan Sri Muhyiddin Yassin, malam tadi.

“Majlis Pimpinan Tertinggi Bersatu juga antara lain membincangkan kedudukan Ahli Parlimen Kuala Kangsar, YB Datuk Iskandar Dzulkarnain Abdul Khalid.

“Lembaga Disiplin parti telah pun menghantar surat tunjuk sebab kepada Iskandar Dzulkarnain sebelum sebarang tindakan diambil ke atas beliau mengikut perlembagaan parti,” katanya dalam kenyataan, hari ini.

Menurut Iskandar Dzulkarnain, keputusan itu dibuat selepas meneliti rintihan berterusan pengundi dan menitik beratkan keperluan mendesak untuk menangani masalah krisis kenaikan kos sara hidup yang melanda kawasannya.

Bagaimanapun, Ahli Parlimen dari Perikatan Nasional (PN) itu memberi jaminan tidak akan meninggalkan atau mengkhianati partinya dalam apa jua keadaan atas prinsip taat dan setia kepada parti.

Menerusi kenyataan sama, Hamzah turut memaklumkan, mesyuarat pimpinan tertinggi Bersatu turut menetapkan Perhimpunan Agung Tahunan Bersatu pada 23 hingga 25 November depan di Ideal Convention Centre (IDCC), Shah Alam.

“Jawatankuasa Induk Perhimpunan Agung Tahung Bersatu akan dipengerusikan Naib Presiden, Datuk Dr Radzi Jidin,” katanya.


Khutbah Jumaat ajak umat Islam imarah masjid menjelang Ramadan

BANGI, 15 Syaaban 1443H, Jumaat – Jabatan Kemajuan Islam Malaysia (Jakim) mengajak umat Islam memakmurkan masjid dan surau di Wilayah Persekutuan susulan kebenaran pelaksanaan solat tanpa penjarakan bermula 1 April nanti.

Dalam khutbah Jumaat, hari ini Jakim menjunjung kasih Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan baginda memberi kebenaran merapatkan saf berdasarkan pelaksanaan garis panduan serta prosedur operasi standard (SOP) ditetapkan.

“Marilah kita sama-sama memanfaatkan peluang mengimarahkan masjid, surau dan istiqamah melaksanakan solat berjemaah di masjid.

“Pastinya ia sesuatu yang sangat ditunggu-tunggu selama ini, selain kita sedang menuju Ramadhan al-Mubarak.

“Justeru, eloklah kita mula melatih diri dengan solat berjemaah di masjid, memperbanyakkan puasa sunat, solat sunat dan amalan-amalan lain yang dianjurkan,” katanya dalam teks khutbah Jumaat, hari ini.

Pada masa sama, orang ramai turut diingatkan untuk terus melakukan kawalan kendiri bagi membendung wabak penyakit COVID-19.

Khutbah turut mengingatkan umat Islam supaya mendapatkan dos penggalak serta menasihati ibu bapa agar memastikan anak-anak mendapat vaksin.

Tindakan berkenaan dijadikan sebagai ikhtiar kerana telah terbukti mengurangkan risiko ke tahap yang lebih bahaya.

“Selain itu, teruslah bermunajat memohon doa kepada Allah SWT terutamanya di bulan Syaaban yang penuh keberkatan ini,” katanya.


Bekas pesakit COVID-19 tak perlu tunggu 3 bulan untuk vaksinasi

BANGI, 28 Zulkaedah 1442H, Jumaat – Bekas pesakit COVID-19, iaitu individu yang telah pulih daripada jangkitan virus SARSCOV-2 tidak perlu menunggu selama tiga bulan untuk menerima suntikan vaksin.

Jawatankuasa Khas Jaminan Bekalan Akses Vaksin COVID-19 (JKJAV) dalam satu kenyataan, hari ini berkata, perkara itu diputuskan dalam persidangan yang diadakan semalam (8 Julai).

“Keputusan ini dibuat berdasarkan pendapat pakar yang dibentangkan di persidangan tersebut.

“Walaupun bukti terkini menunjukkan jangkitan semula jadi virus itu menghasilkan perlindungan yang baik terhadap jangkitan semula selama sekurang-kurangnya tiga bulan, namun kemunculan varian baharu virus ini menyebabkan ada keperluan bagi pemberian vaksin yang lebih awal daripada tempoh ditetapkan sebelum ini.

“Sehubungan itu, bekas pesakit COVID-19 yang telah disahkan bebas daripada virus COVID-19 kini dibenarkan untuk divaksinasi di Pusat Pemberian Vaksin (PPV) menurut janji temu yang telah diberikan,” katanya.

Namun, bagi pesakit COVID-19 yang mendapat antibodi monoklonal anti-SARS-CoV.2 (anti-SARS-CoV-2 monoclonal antibodies) atau convalescent plasma sebagai sebahagian daripada rawatan COVID-19 hanya dibenarkan mendapat suntikan vaksin sekurang-kurangnya 90 hari selepas tarikh pulih dari jangkitan virus tersebut.

JKJAV berkata, ia sebagai langkah berjaga-jaga yang diambil kini, sehingga terdapat maklumat tambahan, untuk mengelakkan kemungkinan gangguan terapi antibodi dengan tindak balas imun yang disebabkan oleh vaksin.

“JKJAV juga ingin menggesa orang ramai yang masih menunggu keputusan ujian COVID-19 untuk tidak hadir ke PPV walaupun telah mempunyai janji temu atau sebagai pengiring.

“Mereka yang terpaksa membatalkan janji temu ini akan diberikan satu tarikh baharu secara automatik kelak,” katanya.


Siapa pengkhianat punca lambakan warga China?

BANGI, 3 Rabiulawal 1442H, Selasa – Status jumlah pelancong China yang tidak pulang ke negara asal – mungkin ratusan ribu – menjadi persoalan sehingga kini, kata Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

“Adakah mereka adalah penjenayah yang mendominasi pusat sindiket scam, pusat pelacuran, judi, penggubahan wang haram, ‘cryptocurrency’, gangsterism dan pelbagai bentuk jenayah yang lain.

“Saya telah utarakan isu ini banyak kali.

“… Jumlah pelancong dan pekerja warga China yang tidak kembali pulang ke negara mereka bukan sahaja mencecah puluhan ribu, bahkan ada kajian yang mendapati jumlahnya adalah ratusan ribu,” katanya menerusi hantaran di Facebook hari ini.

Serentak itu, beliau mempersoalkan pihak mana yang terbabit menyebabkan kebanjiran warga asing dalam negara ini.

“Siapakah pengkhianat yang menyebabkan kebanjiran penjenayah asing ini, mahupun yang melindungi mereka?,” soalnya.

Sebelum ini, negara pernah dikejutkan dengan penangkapan 680 warga China yang aktif menjalankan aktiviti sindiket penipuan pelaburan dalam talian terbesar di Cyberjaya.

Kemudian, 87 lagi ditahan di beberapa unit kondominium di sekitar Setiawalk, Puchong juga menjalankan skim pelaburan dan perjudian dalam talian.

Terbaharu, 48 warga China ditahan kerana disyaki terbabit dengan kegiatan perjudian secara dalam talian di tiga unit kondominium di Jalan Ampang Hilir, pada 16 Oktober lalu.

Dalam laporan Ketua Audit Negara 2018 Siri 2 mendapati tiada rekod tarikh keluar lebih 95 peratus pelancong China dan India yang melawat ke negara ini antara 2016 sehingga 2018.

Menurut laporan itu sepanjang 2016 hingga 2018 data ketibaan 79,799 warga China melalui Sistem Imigresen Malaysia (MyIMMs) didapati 76,258 (95.6 peratus) tidak mempunyai rekod tarikh keluar.

Bagi warga India pula, kemasukan yang dicatatkan ialah 41,243 antara 2017 dan 2018 tetapi 39,806 atau 96.5 peratus tidak mempunyai catatan tarikh keluar.


Taliban larang wanita masuk taman negara

KABUL, 11 Safar 1445H, Isnin – Taliban sekali lagi mengeluarkan peraturan ketat apabila melarang kaum wanita memasuki Taman Negara, Band- e- Amir di wilayah Bamiyan.

Pemangku Menteri Kebajikan dan Maksiat, Mohammad Khaled Hanafi berkata, larangan berkenaan dibuat berdasarkan laporan yang diterima – terdapat wanita yang tidak mematuhi peraturan ketika mengunjungi taman negara.

Band-e- Amir merupakan tarikan pelancongan dan menjadi taman negara yang pertama di negara itu pada 2009.

Taman itu merupakan destinasi popular untuk beriadah bersama sesi keluarga dan larangan terhadap wanita akan memberi halangan kepada ramai pengunjung untuk mengunjungi lokasi berkenaan.

Menurut Ketua Ulama wilayah Bamiyan, Sayed Nasrullah Waezi, terdapat aduan pengunjung wanita dari luar wilayah masuk ke kawasan itu dengan tidak memakai tudung.

Sementara itu, aktivis kumpulan hak asasi manusia, Fareshta Abbasi menyifatkan langkah larangan terhadap kaum wanita adalah keputusan yang tidak menghormati kaum wanita.

Senada dengan itu adalah wakil khas Pertubuhan Bangsa-Bangsa Bersatu (PBB) terhadap hak asasi manusia di Afghanistan, Richard Bennet turut mempersoalkan tindakan berkenaan.

Larangan melawat Taman Negara Band-E-Amir adalah yang terbaru dalam senarai aktiviti yang telah diharam kepada wanita sejak Taliban kembali berkuasa pada Ogos 2021. – Agensi


Pulau Pinang mula PICKids esok

GEORGE TOWN, 4 Rejab 1443H, Ahad – Pemberian vaksin COVID-19 untuk kanak-kanak berusia lima hingga 11 tahun menerusi Program Imunisasi COVID-19 Kanak-kanak (PICKids) di Pulau Pinang akan bermula esok.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri, Dr Norlela Ariffin berkata, untuk permulaan PICKids akan dilaksanakan di Hospital Pulau Pinang (HPP) dan Hospital Seberang Jaya (HSJ) bagi kanak-kanak yang mempunyai komorbid atau tergolong dalam kalangan berisiko tinggi.

“Untuk peringkat permulaan ini, hospital lain masih belum terlibat. Bagi kanak-kanak yang tiada penyakit, mereka akan disuntik sama ada di klinik kesihatan atau di sekolah masing-masing. Berdasarkan maklumat, populasi kanak-kanak dalam kalangan usia lima hingga 11 tahun di Pulau Pinang berjumlah 160,000,” katanya ketika dihubungi hari ini.

PICKids bermula sejak 3 Februari lepas di ibu negara dan ia diberikan kepada kanak-kanak berusia lima hingga 11 tahun yang didaftarkan oleh ibu bapa mereka secara sukarela.

Sementara itu, Norlela berkata, dua lagi kluster pendidikan membabitkan kes COVID-19 dilaporkan di Pulau Pinang hingga semalam menjadikan 12 kluster tersebut aktif ketika ini.

Menurutnya, dua kluster itu ialah Kluster Bandar Putra Bertam di Madrasah Al-Aminiah Bertam Tahfiz Vokasional di daerah Seberang Perai Utara dan Kluster Jalan Bukit Minyak Dua di Kolej Vokasional Seberang Perai di daerah Seberang Perai Tengah.

“Berdasarkan taburan kes COVID-19 yang melibatkan sekolah sejak 30 Januari hingga semalam, terdapat kes (COVID-19) di 60 sekolah rendah dan menengah di Pulau Pinang,” katanya.

Beliau sehubungan itu menasihatkan orang ramai supaya terus mematuhi prosedur operasi standard bagi membendung penularan COVID-19 kerana ketika ini terdapat 19 kluster aktif di Pulau Pinang dengan 12 daripadanya adalah institusi pendidikan, sektor perkilangan dan tempat kerja masing-masing tiga manakala pusat tahanan satu.-  Bernama


100 rakyat Palestin pertahan tanah di Negev ditangkap rejim Israel

TEL AVIV, 14 Jamadilakhir 1443H, Isnin – Tentera rejim pengganas Israel menahan lebih 100 rakyat Palestin ketika pertempuran di padang pasir Negev, baru-baru ini.

Penangkapan besar-besaran itu berlaku ketika tindakan keras Tel Aviv terhadap protes yang diadakan sebagai reaksi terhadap kempen perobohan dan pemusnahan tanah ladang Palestin di Negev (Naqab), kata Pusat Maklumat Palestin.

Laporan itu berkata, mahkamah Israel melanjutkan penahanan lebih 50 daripada mereka yang ditangkap dan membebaskan selebihnya untuk diletakkan di bawah tahanan rumah.

Ketegangan meningkat di Negev pada hari Isnin selepas penggali dan jentolak Tabung Negara Yahudi (JNF) memusnahkan beberapa tanah pertanian Badwi sebagai sebahagian daripada program penanaman pokok yang kontroversi.

Dalam beberapa hari kebelakangan ini, beratus-ratus rakyat Palestin telah mengadakan perhimpunan bantahan di Negev, mengutuk rancangan pengusiran Israel yang kononnya berselindung di sebalik kerja perhutanan.

Himpunan itu disambut dengan tindakan keras oleh unit polis Israel, yang menggunakan peluru bersalut getah, gas pemedih mata, bom tangan, serta air busuk untuk menyuraikan penunjuk perasaan. – Agensi


Israel berdegil enggan beri kerjasama kepada ICC siasat jenayah perang

TEL AVIV, 28 Syaaban 1442H, Sabtu – Pemimpin negara haram Israel, Benjamin Netanyahu menegaskan, dia tidak akan bekerjasama dengan Mahkamah Jenayah Antarabangsa (ICC) susulan dakwaan melakukan jenayah perang di wilayah Palestin yang diduduki.

Melalui surat maklum balas kepada ICC, Netanyahu berkata, Tel Aviv tidak akan mengiktiraf kuasa tribunal.

Bulan lalu, Ketua Pendakwa ICC Fatou Bensouda dalam satu kenyataan mengumumkan, pihaknya akan memulakan siasatan jenayah perang di wilayah Palestin, yang berada di bawah penjajahan Israel sejak 1967.

Beliau berkata, siasatan itu akan dilakukan secara bebas, tidak berat sebelah, objektif serta tanpa rasa gentar.

Sementara itu, Pihak Berkuasa Palestin (PA) menyambut baik pengumuman itu.

Kementerian Luar PA berkata, pegumuman itu adalah perkara yang ditunggu-tunggu bagi menegakkan keadilan, yang juga tonggak perdamaian yang sangat diperlukan oleh Palestin.

Senada dengannya, Pergerakan Perjuangan Islam Palestin (Hamas) turut memuji langkah terbaharu ICC.

“Kami menyambut baik keputusan ICC untuk menyiasat jenayah perang pendudukan Israel terhadap rakyat Palestin.  Ini adalah langkah baik bagi mencapai keadilan buat rakyat yang terkorban.

“Penentangan kami adalah sah dan ini adalah untuk membela rakyat kami.  Semua undang-undang antarabangsa menyetujui penentangan yang sah, ”kata seorang jurucakap Hamas, Hazem Qassem.

Palestin diterima sebagai anggota ICC pada tahun 2015, tiga tahun setelah menandatangani Statut Rom yang digubal mahkamah, berdasarkan status ‘negara pemerhati’ oleh Pertubuhan Bangsa- Bangsa Bersatu (PBB).

Israel dan Amerika Syarikat (AS) enggan mendaftar dalam ICC, yang ditubuhkan pada 2002 bagi menjadi satu-satunya pengadil global dalam jenayah terburuk, jenayah perang serta kekejamam terhadap kemanusiaan di dunia. -Agensi


Boleh didakwa jika guna paku, dawai kokot bungkus makanan

BANGI, 1 Jamadilakhir 1443H, Selasa – Peniaga makanan yang menggunakan paku, dawai kokot atau bahan bahaya seumpamanya pada pembungkusan makanan boleh didakwa di mahkamah.

Ketua Pengarah Kesihatan, Tan Sri Dr Noor Hisham Abdullah berkata, jika disabit kesalahan, peniaga boleh dijatuhi hukuman denda tidak melebihi RM10,000 atau penjara tidak melebihi dua tahun atau kedua-duanya.

Bahkan, hukuman lebih berat boleh dikenakan sekiranya bahan berkenaan ditemukan dalam makanan.

“Di bawah Seksyen 13, Akta Makanan 1983, sesiapa yang menyedia atau menjual apa-apa makanan yang di dalamnya memudaratkan kesihatan adalah melakukan kesalahan dan jika sabit kesalahan, boleh dijatuhi hukuman denda tidak melebihi RM100,000 atau penjara tidak melebihi 10 tahun atau kedua-duanya.

“Sehubungan itu, Kementerian Kesihatan (KKM) menasihatkan peniaga makanan supaya tidak menggunakan bahan seperti paku, dawai kokot dan seumpamanya pada pembungkusan makanan kerana boleh menyebabkan kecederaan serius sekiranya bahan itu termasuk dalam makanan dan ditelan pengguna,” katanya dalam kenyataan, hari ini.

Dr Noor Hisham berkata demikian susulan mengambil maklum mengenai isu penggunaan paku bagi membungkus makanan yang tular di media sosial baru-baru ini, serta pandangan pelbagai pihak yang khuatir akan bahaya trend kaedah pembungkusan tidak selamat itu.

Beliau berkata, di bawah Peraturan 37(2), Peraturan-Peraturan Makanan 1985 menyatakan bahawa tiada seorang pun boleh menyimpan, membawa, menyebarkan atau menggunakan apa-apa bahan asing, beracun, berbahaya atau merosakkan yang terkandung pada makanan hingga boleh mendedahkan makanan yang hendak dijual kepada risiko pencemaran oleh bahan-bahan terbabit.

“Selain itu, di bawah Peraturan 36, Peraturan-Peraturan Kebersihan Makanan 2009 menyatakan pengendali makanan perlu memastikan pembungkusan makanan adalah bebas daripada apa-apa pencemaran termasuk bahan seperti paku yang boleh memudaratkan pelanggan atau pengguna.

“Adalah dimaklumkan bahawa hasil pemantauan KKM melalui Bahagian Keselamatan dan Kualiti Makanan (BKKM) pada tahun 2019 hingga 2021, sebanyak 19 sampel (3.5 peratus) dari 546 sampel makanan yang dianalisis didapati telah tercemar dengan bahan fizikal seperti batu, plastik, pasir, rambut, serangga dan cacing,” katanya.

Dr Noor Hisham berkata, tindakan penguatkuasaan di bawah Akta Makanan 1983 dan peraturan-peraturan di bawahnya telah diambil terhadap pengusahan atau peniaga terlibat.

“Penyedia dan peniaga makanan juga diingatkan bahawa terdapat pelbagai kaedah lain yang lebih selamat untuk membungkus makanan.

“Penggunaan paku, dawai kokot atau bahan lain yang berbahaya pada pembungkusan makanan tidak sepatutnya berlaku kerana sekian lama ini, sudah terdapat pelbagai kaedah pembungkusan makanan yang terbukti selamat dan berkesan membungkus makanan dengan baik,” katanya.

Pada masa sama, pengguna boleh menghubungi Jabatan Kesihatan Negeri atau Pejabat Kesihatan Daerah terdekat atau melalui laman web http://moh.spab.gov.my atau Facebook Bahagian Keselamatan dan Kualiti Makanan jika menjumpai makanan yang dibungkus menggunakan bahan seperti paku, dawai kokot dan seumpamanya serta lain-lain isu berkaitan keselamatan makanan.


Tentera Wagner ditawar terus berperang di Ukraine

MOSCOW, 25 Zulhijjah 1444H, Jumaat –  Presiden Vladimir Putin berkata anggota syarikat tentera swasta Rusia, Wagner, boleh terus bertempur di Ukraine di bawah pemerintahan sendiri walaupun pernah melakukan pemberontakan terhadap kepimpinan Moscow, lapor Agensi Berita Jerman dpa.

“Ramai anggota yang bersetuju apabila saya berkata demikian,” kata Putin kepada akhbar Kommersant mengenai pertemuannya dengan pasukan yang diketuai Yevgeny Prigozhin, di Kremlin baru-baru ini.

Tetapi Prigozhin menolak tawaran itu, kata Putin.

Askar upahan itu yang bertempur bersama Tentera Russia selama berbulan-bulan dalam pencerobohan Moscow ke atas Ukraine, mendapat perhatian terutama semasa pertempuran sengit di sekitar bandar timur Bakhmut.

Bagaimanapun, pada akhir Jun, selepas tentera Russia didakwa menyerang kem Wagner, Prigozhin telah menduduki bandar Rostov-on-Don Rusia dan membawa pasukan tenteranya berarak ke arah Moscow.

Kemudian, Prigozhin mengarahkan pengunduran selepas berunding dengan Kremlin hasil bantuan Presiden Belarus Alexander Lukashenko yang bertindak selaku orang tengah.

Ketika itu, Putin menyifatkan pemberontakan berkenaan sebagai “pengkhianatan”.

Kedudukan pasukan Wagner yang berperang di Ukraine belum diketahui setakat ini.

Putin juga secara tidak langsung mengakui bahawa kepimpinan Russia turut bergantung pada organisasi ketenteraan swasta yang beroperasi di luar skop undang-undang Rusia.

“Kami tidak mempunyai undang-undang mengenai organisasi tentera swasta… Kumpulan itu wujud, tetapi tidak sah,” kata pemimpin Kremlin itu. – Bernama


9,804 penduduk haram Israel ceroboh Al-Aqsa bulan ini

BAITULMAQDIS, 16 Muharram 1443H, Rabu – Pencerobohan serta serangan puak biadab, Yahudi Israel ke pekarangan Masjid Al-Aqsa selama tiga bulan terakhir mencatat peningkatan sebanyak 60 peratus, lapor Saluran 7 Israel.

Pusat Maklumat Palestin melaporkan, stesen TV itu mendakwa kira-kira 9,804 warga Yahudi Israel telah menceroboh bulan ini, berbanding 6,133 pada tempoh yang sama tahun lalu.

Ramai warga Israel Yahudi menyerbu pekarangan Masjid Al-Aqsa dari Gerbang Mughrabi setiap hari.

Mereka mudah melakukan demikian kerana berada di bawah perlindungan polis pendudukan Israel.

Bukan hanya menceroboh, mereka turut melakukan lawatan secara provokatif, serta melakukan sembahyang Talmud di bahagian timurnya.

Al-Aqsa mewakili tempat ketiga paling suci di dunia untuk umat Islam, sementara orang Yahudi menyebut kawasan itu sebagai ‘Temple Mount’, mendakwa ia adalah tapak dua kuil Yahudi pada zaman kuno. – Agensi


50,000 pelarian Rohingya lari dari kebakaran besar di kem Cox’s Bazar

COX’S BAZAR, 10 Syaaban 1442H, Rabu – Kebakaran besar di kem pelarian Rohingya di Bangladesh telah memaksa sekurang-kurangnya 50,000 orang melarikan diri manakala tujuh orang mati, kata pegawai dan pekerja bantuan.

Ini adalah kebakaran ketiga yang melanda kem itu dalam empat hari.

Pegawai mengatakan, kebakaran terbaru nampaknya bermula pada hari Isnin di salah satu daripada 34 kem – yang meliputi sekitar 8,000 ekar (3.237 hektar) tanah – sebelum merebak ke tiga kem lain.

Anggota bomba dilaporkan mengawal kebakaran sekitar tengah malam.

“Kami mengenal pasti seramai tujuh orang telah mati termasuk dua kanak-kanak, seorang wanita dan empat lelaki dewasa,” kata ketua bomba tempatan, Shahdat Hossain kepada agensi berita AFP.

Pejabat pelarian dan polis, bagaimanapun, belum mengesahkan kematian.

“Itu adalah kebakaran terbesar sejak masuknya Rohingya pada bulan Ogos 2017. Kira-kira 1,500-2,000 kem benar-benar musnah,” kata wakil ketua pesuruhjaya pelarian pemerintah, Shamsud Douza kepada AFP.

Douza mengatakan makanan telah dihantar kepada pelarian yang terlantar dan pekerja bantuan berusaha memberikan semua sokongan kemanusiaan yang diperlukan.

Inspektor polis, Gazi Salahuddin berkata, kebakaran itu memaksa sekitar 50,000 orang yang berlindung di rumah saudara mereka di kem lain.

Hampir satu juta minoriti Muslim yang dianiaya dari Myanmar – kebanyakan dari mereka melarikan diri dari tindakan keras tentera di tanah air mereka pada tahun 2017 – hidup dalam keadaan sempit dan kotor di kem di daerah Cox’s Bazar di tenggara Bangladesh. – Agensi


PN ‘dayus’ jika lantik, sokong MCA di kawasan majoriti Melayu

Oleh Siti Hafidah Abd Ghaffar

BANGI, 25 Zulkaedah 1441H, Jumaat – Perikatan Nasional (PN) akan dianggap sebagai ‘dayus’ jika melantik dan menyokong mana-mana pemimpin MCA sebagai calon mewakili kepentingan Melayu Islam di kawasan majoriti pengundi Melayu.

Pemerhati politik, Mohd Luttfi Abd Khalid berkata, ini kerana rekod pencapaian wakil rakyat MCA bukanlah sesuatu yang boleh dibanggakan, baik ketika bersama Barisan Nasional (BN) mahupun UMNO di dalam PN.

“Memandangkan calon-calon MCA pastinya akan kalah di kawasan-kawasan pengundi Cina, maka kedudukan dan kewujudan mereka perlu dikekalkan di dalam BN atau PN. Salah satunya ialah dengan meletakkan mereka sebagai calon untuk bertanding di kawasan-kawasan majoriti pengundi Melayu.

“BN atau PN mungkin beranggapan bahawa para pengundi majoriti Melayu ini masih kuat ketaksuban mereka terhadap UMNO dan PAS, justeru akan patuh dan menurut sahaja serta memangkah calon MCA di kertas-kertas undi.

“Maka di sinilah saya katakan bahawa adalah terlalu dayus bagi UMNO dan PAS ketika memilih, bersetuju atau menyokong mana-mana pemimpin MCA sebagai calon untuk mewakili kepentingan Melayu dan Islam, khususnya di kawasan-kawasan majoriti pengundi Melayu,” katanya ketika dihubungi Ismaweb.net, hari ini.

Mengulas lanjut, Mohd Luttfi mendakwa, Pilihan Raya Kecil (PRK) Parlimen Tanjung Piai menjadi kayu pengukur pengabaian UMNO dan PAS terhadap maslahat serta kepentingan bangsa atau umat.

“Tidak keterlaluan kalau saya katakan bahawa prinsip-prinsip perjuangan Melayu dan Islam telah tergadai di tangan-tangan UMNO dan PAS di Tanjung Piai.

“Sekiranya MCA bertanding dan kalah di kawasan-kawasan majoriti pengundi Cina sekalipun, ia tidak mendatangkan apa-apa keburukan dan kerugian kepada mereka.

“Ini kerana DAP dan GERAKAN adalah pilihan alternatif untuk menjaga dan mempertahankan kepentingan-kepentingan Cina di dalam Parlimen, dalam kerajaan Pusat atau pun di Dewan Undangan Negeri (DUN),” dakwanya.

Ketika ini, majoriti barisan kepimpinan UMNO amat mengharapkan Pilihan Raya Umum ke-15 (PRU-15) dilaksanakan segera.

Perkara itu timbul akibat ketidakstabilan kerajaan PN, seperti gesaan Timbalan Presiden UMNO, Datuk Seri Mohamad Hasan supaya Tan Sri Muhyiddin Yassin membubarkan Parlimen.

Selain itu, pemerhati politik pula percaya UMNO menyasarkan majoriti di Parlimen untuk mendapatkan kembali kuasa yang terlepas pada pilihan raya lalu.